1Cwiicheⁿ cwii ndii' tquie'cañom cwii tmaaⁿ' nn'aⁿ na jndyendye na m'aaⁿ Jesús 'ndyoo ndaaluee. To̱o̱ⁿ'o̱ⁿ na ma'mo̱o̱ⁿ nda̱a̱na. Ndo' jeeⁿ ndya' tyola'canto'ndyena nacañom'm. Jo' chii tjacuo̱o̱ⁿ ts'om w'aandaa chjoo na meintyje'cheⁿna' ts'om ndaaluee. Tjacjom ts'omna' ndo' cha'tsondye nn'aⁿ ljoo'ndyena 'ndyoowi' ndaaluee tyuaatcwii. 2Jndye ñ'oom tjañoom' teil'uee'ñê na tyo'mo̱o̱ⁿ nda̱a̱ nn'aⁿ. Tue'cañoomna' na tsoom ñ'oomwaa: 3—Candye'yo' ñ'oomwaa: Tyom'aaⁿ cwii ts'aⁿ, tjacjoom'm lqueeⁿ trigo. 4Ndo' yocheⁿ na majoom'm lqueeⁿ'ñee, nt'om tquiaa ts'om nato. Ndo' tquie cantsaa, tcwa'yo' joona'. 5Nt'om lqueeⁿ tquiaana' tyuaa na jeeⁿ ljo̱' yuu na tita m'aaⁿ ts'o. Lqueeⁿ'ñeeⁿ tyuaa' t'oomna' ee tita tiona' ts'o. 6Sa̱a̱ na jeeⁿ jmeiⁿ' tyonty'iaa' ñe'quioom', t'uaana'. Tjacaaⁿna' ee na tinjoom ty'e nch'ioo'na'. 7Nt'om lqueeⁿ tquiaana' yuu na meintyjee' nda' l'o̱o̱ nioom. Tyuaa'ti tjawindye l'o̱o̱ nioom'ñeeⁿ, tco̱'na' ntjom, nc'e naljo' tjaa'naⁿ ljo' tue' l'a lqueeⁿ'ñeeⁿ. 8Sa̱a̱ nt'om lqueeⁿ tquiaana' yuu na ya ts'o. T'oomna', ty'ewijnda̱na', jndye lqueeⁿ tue'. Nt'om tjei'na' cwii xuu waljoo' yom ts'oom lqueeⁿ trigo na cwii ts'oom lqueeⁿ tjacju' tsaⁿ'ñeeⁿ. Ndo' nt'om tjei'na' we xuu waljoo' xcwe na cwii ts'oom lqueeⁿ tjacjoom'm. Ndo' nt'om tjei'na' ñequiee xuu na cwii ts'oom lqueeⁿ na tjacjoom'm. 9Quia jo' tso Jesús nda̱a̱na: —'Ñeeⁿ juu na niom lue' n'om lua'qui na nndii, candii. 10Jnda̱ na tju'na' na ñenquii Jesús ñequio nn'aⁿ canchoo'wendye ndo' ñequio nt'om nn'aⁿ na mati cwicañ'eeⁿtyeⁿ ñ'eⁿñê, ta'x'eena ljo' ñe'ca'mo̱ⁿ ñ'oom tjañoom'ñeeⁿ. 11Ndo' tsoom nda̱a̱na: —Mañequiaa Ty'o̱o̱ts'om na 'o cala'no̱ⁿ'yo' ñ'oom na tyooliu nn'aⁿ cantyja na matsa̱'ntjoom. Sa̱a̱ nn'aⁿ na tyoola'jomndye ñ'eⁿndyo̱, ñenquii' ñ'oom tjañoom' matseina̱ⁿya nda̱a̱na. 12Jo' chii mach'eena' na mayuu'cheⁿ meiiⁿ na jndye ndii' nndyena ñ'oom na mañequiaya, sa̱a̱ xocala'no̱ⁿ'na. Ndo' meiiⁿ na jndye ndii' nnty'iaana ts'iaaⁿ na mats'aa sa̱a̱ tixoqueⁿna cwenta. Ee cwil'ayana na nmeiiⁿ' cha tilcwe' n'omna, tintseit'maⁿ ts'om Ty'o̱o̱ts'om jnaaⁿna. 13Quia jo' tsoom nda̱a̱na: —¿Aa maxjeⁿ ticala'no̱ⁿ'yo' ñ'oom tjañoom'waa'? ¿Chiuu nl'aa na nla'no̱ⁿ'yo' nt'omcheⁿ ñ'oom tjañoom'? 14Juu ts'aⁿ na tjacju' lqueeⁿ trigo, jo' ts'aⁿ na mañequiaa ñ'oom' Ty'o̱o̱ts'om. 15Lqueeⁿ na tquiaa ts'om nato, jo' nn'aⁿ na cwindye ñ'oom' Ty'o̱o̱ts'om na mañequiaa ts'aⁿ, sa̱a̱ mantyja macwji' Satanás ñ'oom'ñeeⁿ naquii' n'omna. 16Ndo' lqueeⁿ na tquiaa yuu na jeeⁿ ljo̱' tyuaa, jo' nn'aⁿ na ya cwindye ñ'oom' Ty'o̱o̱ts'om. Neiiⁿna cwito'ñoomna juuna'. 17Sa̱a̱ tiyo cwindyena ee matseijomna' joona cha'na jnda̱ lqueeⁿ'ñeeⁿ na tinjoom ty'e nch'ioo'na'. Ndo' quia na maco'wi'na' joona oo cwila'wjee nn'aⁿ joona nc'e na cwila'yu'na, mantyja cwi'ndyena. 18Lqueeⁿ na tquiaa naquii' l'o̱o̱ nioom, jo' nn'aⁿ na ya Cwindye ñ'oom' Ty'o̱o̱ts'om. 19Sa̱a̱ naⁿ'ñeeⁿ jeeⁿ m'aaⁿ' n'omna chiuu cwii 'oom'aⁿtina. Maquiu'nn'aⁿna' joona na ñe'cwityandyena, ndo' jeeⁿ cwila'queeⁿ n'omna na ñe'calei'chona cha'tso nnom 'naⁿ. Cha'tso nmeiⁿ' matseicatsuuna' ñ'oom' Ty'o̱o̱ts'om naquii' n'omna. Jo' chii tileicanaⁿjndeiina' na nl'ana yuu na cjawee' ntyjii Ty'o̱o̱ts'om. 20Sa̱a̱ m'aⁿ nn'aⁿ na ya cwindye ñ'oom' Ty'o̱o̱ts'om. Cwila'ljona juuna' naquii' n'omna. Cwiqueⁿndyena na cwil'ana yuu na ya. Matseijomna' joona cha'na lqueeⁿ na tquiaa yuu na jeeⁿ ya ts'o. Nt'om naⁿ'ñeeⁿ matseijomna' cantyja 'naaⁿna cha'na cwii ts'oom lqueeⁿ'ñeeⁿ na tjei'na' cwii xuu waljoo' yom ts'oom. Ndo' nt'omndyena matseijomna' cha'na cwii ts'oom lqueeⁿ'ñeeⁿ na tjei'na' we xuu waljoo' xcwe. Ndo' nt'omndye naⁿ'ñeeⁿ matseijomna' joona cha'na cwii ts'oom lqueeⁿ'ñeeⁿ na tjei'na' ñequiee xuu. 21Jnda̱ jo' seineiⁿtyeeⁿcheⁿ nda̱a̱na: —¿Aa nnts'aacheⁿna' na nntseicw'aa ts'aⁿ xjocanti ndo' nncwjaa'ñeyom juuna' nacjee' ts'oom maquila, oo na nlcoom'm juuna' nacjee' jnduu? ¿Aa nchii ndye nntseintyjaaⁿ juuna'? 22Cha'tso na mats'aa je' na ticaliu cha'tsondye nn'aⁿ, mancjo'yo' nlacano̱o̱ⁿ'yo' nda̱a̱na. Ndo' cwii cwii ñ'oom wjaañoom' na matseina̱ⁿya je' maxjeⁿ nncue'ntyjo̱ na nla'no̱ⁿ' nn'aⁿ meiⁿnquiayuucheⁿ. 23'Ñeeⁿ juu na niom lue' n'om lua'qui na nndii, candii. 24Ndo' mati tsoom nda̱a̱na: —Queⁿ'yo' cwenta cantyja 'naaⁿ ñ'oommeiⁿ' na cwindye'yo'. Ee cha'xjeⁿ na cwiqueⁿndyo' na cwindye'yo', malaa'ti' nñequiaa Ty'o̱o̱ts'om na nla'no̱ⁿ'yo'. Ndo' nnts'aaⁿ na nntsaala'no̱ⁿ'ti'yo' nc'e na cwiqueⁿ'yo' cwenta. 25Ee meiⁿcwi'ñeeⁿcheⁿ ts'aⁿ na mayuu' matseiljo ñ'oomya naquii' ts'om, m'mo̱o̱ⁿtya̱ya nnom. Sa̱a̱ ts'aⁿ na ticatseiljo ñ'oomya naquii' ts'om, tsaⁿ'ñeeⁿ mach'eena' cwe' ts'iaaⁿ'ndyo cantyjati chjoowi' ñ'oom na mantyjiityeeⁿ. 26Mati tsonnda' Jesús nda̱a̱na: —Juu na matsa̱'ntjom Ty'o̱o̱ts'om, matseijomna' cha'xjeⁿ na cwiluii quia na maju' ts'aⁿ lqueeⁿ trigo nomtyuaa. 27Jnda̱ na tjoom'm lqueeⁿ wjaⁿ. Nntsom, nneiⁿncooñê, mmaaⁿñê, cwe' laa'ti' cwiwinom jndye xuee, jndye tsjom. Ndo' lqueeⁿ'ñeeⁿ nnc'oomna', wjaawindyena' sa̱a̱ tsaⁿ'ñeeⁿ ticatsei'no̱o̱ⁿ'o̱ⁿ chiuu cwiluiiyuu na cwi'oowijnda̱na'. 28Ee tyuaa ticaⁿna' ts'aⁿ na nnteijndeii na nnc'oom ntjom. Najndyee cwi'oom jnda̱, ndo' 'oowindyena'. Ndo' cwiwaa' xu'lqueeⁿ. Jnda̱ jo' macwjaa'ñena' n'om lqueeⁿ. 29Ndo' quia na jnda̱ tmaⁿ lqueeⁿ, 'oocatyje nn'aⁿ joona' ee na jnda̱ tue'ntyjo̱ xjeⁿ na nno̱ⁿna'. 30Ndo' mati tsoom: —Juu na matsa̱'ntjom Ty'o̱o̱ts'om, ¿ljo' ñ'eⁿ matseijomna'? Ndo' ¿ljo' ñ'eⁿ nlajo̱o̱ⁿ'a na m'mo̱ⁿna' chiuu jaawit'maⁿ cantyja na matsa̱'ntjoom? 31Matseijomna' cha'na cwii lqueeⁿ mostaza na nnom' ts'aⁿ. Tjaa'naⁿ cwiicheⁿ lqueeⁿ na cachjooti na cwinom nn'aⁿ. 32Jnda̱ na jnom' ts'aⁿ lqueeⁿ'ñeeⁿ cwi'oomna', wjaawindyena', mawinom'na' cha'tso ntjom na tiquiwindye. Cwileitana' hasta cantsaa na cwi'oontyja cwita'jndyeeyo' ncwaⁿ' l'o̱ ts'oom'ñeeⁿ. 33Jndye nt'omcheⁿ ñ'oom tjañoom' teil'uee'ñe Jesús quia tyotseineiiⁿ nda̱a̱ tmaaⁿ' naⁿ'neeⁿ, cantyjati na nnda̱a̱ nla'no̱ⁿ'na. 34Cha'tso ñ'oom na tyotseineiiⁿ nda̱a̱na, ñenquii'cheⁿ ñ'oom tjañoom'. Ndo' jnda̱nquia quia na tju'na' na ñenqueⁿ ñequio nn'aⁿ na cwila'jomndye ñ'eⁿñê, quia jo' seineiⁿndyeyoom ñ'oom'ñeeⁿ nda̱a̱na. 35Mañejuu xuee'ñeeⁿ quia na jnda̱ tmaaⁿ, tsoom nda̱a̱ nn'aⁿ na cwila'jomndye ñ'eⁿñê: —Cjaaya xndyaa' ndaaluee, ntyjawa'ñeⁿ. 36Quia jo' 'ndyena nn'aⁿ na jndyendye. Tuo̱na ts'om w'aandaa na maxjeⁿ njom Jesús. Ty'eñ'omna jom. Mati ty'ela'jomndye nt'omcheⁿ l'aandaa. 37Xjeⁿ'ñeeⁿ jndeii tioo jndye nnom ndaaluee tyontquiena' nmo̱ⁿ ts'om w'aandaa hasta wjaatoo'na' wjaatiomna' ndaatioo. 38Sa̱a̱ nquii Jesús watsom jo ts'aaⁿ w'aandaa, wantyeeⁿ cwii liaa ndyaa. Joona jla'nlcwina jom, jluena nnoom: —'U Maestro, ¿aa maxjeⁿ tjaa na coch'eena' 'u meiiⁿ na nncwja̱a̱ya? 39Quia jo' teicantyja Jesús, seitiaaⁿ'aⁿ jndye. Seineiiⁿ nnom ndaaluee, tsoom: —Cuacheeⁿ, cjameiⁿntyje'. Quia jo' teicheⁿ jndye ndo' su s'aana' nnom ndaaluee. 40Ndo' tsoom nda̱a̱ nn'aⁿ na cwila'jomndye ñ'eⁿñê: —¿Chiuu na jeeⁿcheⁿ tyue'yo'? ¿Aa maxjeⁿ tjo̱o̱cheⁿ na nlayu'ya n'om'yo'? 41Sa̱a̱ joona yacheⁿ tyocatyuena. Tyoluena nda̱a̱ ntyjeena: —¿'Ñeeⁿ cwiluiiñe tsaⁿm'aaⁿ'? Jnda'jom meiiⁿ jndye, meiiⁿ ndaaluee cwila'canda̱na' ñ'oom na matsa̱'ntjoom.
Marcos 4


1Pedro ñ'eⁿ Juan xcwe na cwila'neiⁿna nda̱a̱ nn'aⁿ, ndo' tquie ntyee na m'aⁿna ñequio ts'aⁿ na matsa̱'ntjom nn'aⁿ na cwil'a cwenta wats'om t'maⁿ. Mati nt'om nn'aⁿ judíos na laxmaⁿna tmaaⁿ' saduceos tquiena. 2Jnda̱ teilioo naⁿ'ñeeⁿ ee Pedro ñ'eⁿ Juan cwit'mo̱o̱ⁿna nda̱a̱ nn'aⁿ na jnda̱ mawando'xco Jesús, jo' chii mati nn'aⁿ na jnda̱ tja̱ maxjeⁿ ntando'xcona. 3Quia jo' t'ue naⁿ'ñeeⁿ joona. Ndo' cwe' nc'e na jnda̱ tmaaⁿ, jo' chii tioomya naⁿ'ñeeⁿ joona w'aancjo hasta quia nneiⁿncoo cwiicheⁿ xuee. 4Sa̱a̱ nn'aⁿ na tyondye ñ'oom' Ty'o̱o̱ts'om na tyoñe'quiana, jndyendye naⁿ'ñeeⁿ jla'yu'na. Ndo' cha'tsoñ'eⁿ nn'aⁿ na cwila'yu' tue'ntyjo̱ cha'na 'om meiⁿndyena na cwe' naⁿnom. 5Teincoo cwiicheⁿ xuee naquii' Jerusalén tjomndye nn'aⁿ na m'aⁿ n'iaaⁿ cwentaa nn'aⁿ judíos ñequio nn'aⁿ na cwiluiitquiendye, ñequio nn'aⁿ na cwit'mo̱o̱ⁿ ljeii na tqueⁿ Moisés. 6Ñ'eⁿ Anás, tyee na cwiluiitquieñe, ñequio Caifás, ñ'eⁿ Juan ñequio Alejandro, ndo' ñ'eeⁿ cha'tsondye nt'omcheⁿ nn'aⁿ na nn'aaⁿna ntyee na cwiluiitquiendye. 7Tqueeⁿ'ndyena Pedro ñ'eⁿ Juan ndo' tsa̱'na naⁿ'ñeeⁿ quii'ntaaⁿna. Jluena: —¿'Ñeeⁿ tquiaa na jnda̱'yo', ndo' 'ñeeⁿ ts'aⁿ xuee' cwilei'ñ'om'yo' na luaa' cwil'a'yo'? 8Ndo' Pedro too' quii' ts'oom m'aaⁿ Espíritu Santo, matsoom nda̱a̱na: —'O re nn'aⁿ na m'aⁿ'yo' n'iaaⁿ ñequio 'o nn'aⁿ na cwiluiitquiendyo' joo nda̱a̱ jaa nn'aⁿ Israel, 9na cwita'x'ee'yo' nda̱a̱yâ cantyja naya na tuii ñ'eⁿ ts'aⁿ na ñet'oom na ntjeiⁿ nc'ee, ¿aa ñe'candye'yo' chiuu tuiiyuu na jnda̱ tco'yana' jom? 10Xeⁿ na ljo', quia jo' cha'tsondyo' 'o ñequio cha'tsondye nn'aⁿ Israel cala'no̱ⁿ'yo' chiuu waa. Nquii Jesucristo, ts'aⁿ na jnaⁿ Nazaret na ty'iom'yo' ts'oom'naaⁿ, tquiaa Ty'o̱o̱ts'om na tando'xcoom jnda̱ na tueeⁿ'eⁿ. Ñequio xuee' jom jo' na jnda̱ n'maⁿ tsaⁿs'am'aaⁿ' na cwinty'ia'yo' na meintyjeeⁿ'eⁿ jo nda̱a̱'yo'. 11Juu Jesús cwiluiine tsjo̱' na 'o na cwiluiitquiendyo' jo nda̱a̱ya jnda̱ tquie'yo'. Sa̱a̱ jnda̱ tacatyeeⁿtyeⁿ tsjo̱'ñeeⁿ nquii tsiaⁿtsjo̱' yuu na t'maⁿti matseixmaⁿna' na cha'tso ljo̱'. 12Tjaa'naⁿ 'ñeeⁿ cwiicheⁿ na nnda̱a̱ nncwji'n'maaⁿñe nn'aⁿ macanda̱ nquii Jesús. Ee cha'waa nnom tsjoomnancue tjaa'naⁿ xuee' cwiicheⁿ na tqueⁿ Ty'o̱o̱ts'om na juu nnda̱a̱ nncwji'n'maaⁿñe jaa. 13Jnda̱ na nty'iaa naⁿmaⁿn'iaaⁿ na tinquiaa' Pedro ñ'eⁿ Juan, ndo' jla'no̱ⁿ'na na tyoola'naaⁿ naⁿ'ñeeⁿ cha'xjeⁿ na nquiuna, ee cwe' nn'aⁿ meiⁿquiandye joona, quia jo' jeeⁿ tyotseitsaⁿ'na' joona, ndo' tjañjoom' n'omna na tyocañ'eeⁿ naⁿ'ñeeⁿ ñ'eⁿ Jesús. 14Ndo' majndeiiti quia na nty'iaana nacañoom naⁿ'ñeeⁿ meintyjee' ts'aⁿ na jnda̱ tco'yana', jo' chii seicu'ñ'eⁿna' na nluena ñ'oom nacjoo naⁿ'ñeeⁿ. 15Quia jo' tjeii'yana naⁿ'ñeeⁿ quii'ntaaⁿna. Jnda̱ chii tyola'neiⁿ cheⁿnquieena. 16Tyoluena: —¿Chiuu nl'aayo̱o̱ ñequio ti'm'aⁿ'? Ee cha'tsondye nn'aⁿ tsjoom ñjaaⁿ Jerusalén manquiuyana na jnda̱ l'a naⁿm'aⁿ' cwii ts'iaaⁿ t'maⁿ na xocanda̱a̱ nnts'aa na cwe' na jndeii nquii ts'aⁿ ndo' jaa xonda̱a̱ nl'uuya na tiyuu' na ljo'. 17Jo' chii yati cal'uuya nda̱a̱ naⁿm'aⁿ' ñequio na jndei'na' meiⁿcwii nnom ts'aⁿ tala'neiⁿtina ñ'oom cantyja 'naaⁿ' Jesús, cha tant'omti ñ'oommeiⁿ' quii'ntaaⁿ nn'aⁿ. 18Quia jo' t'maⁿna naⁿ'ñeeⁿ. Sa̱'ntjomna na meiⁿcwii ñ'oom tala'neiⁿti naⁿ'ñeeⁿ, tant'mo̱o̱ⁿna ñequio xuee' Jesús. 19Sa̱a̱ Pedro ñequio Juan, jluena: —Ncjo'yo' calatiuu'ya'yo' aa maty'iomna' jo nnom Ty'o̱o̱ts'om na calacanda̱a̱yâ ñ'oom na cwindu' 'o, nchii ñ'oom na matso jom. 20Ee jâ tijoom jndaa ca'ndya̱a̱yâ na nlana̱a̱ⁿyâ ljo' na ñenty'iaayâ na tyoch'ee Jesús ndo' na tyondya̱a̱yâ na tyotseineiiⁿ. 21Sa̱a̱ joo naⁿmaⁿn'iaaⁿ jndeii'ti ñ'oom tyoluena nda̱a̱ naⁿ'ñeeⁿ. Jnda̱ chii jñoomna naⁿ'ñeeⁿ, ee tileicaliuna chiuu ya nnta'wi'na naⁿ'ñeeⁿ ee nquiaana nn'aⁿ quii' tsjoom, ee cha'tsondye nn'aⁿ tyolat'maaⁿ'ndyena Ty'o̱o̱ts'om cantyja na nty'iaana na tco'yana' ts'aⁿ na ñet'oom na ntjeiⁿ nc'ee. 22Ee tsaⁿs'a'ñeeⁿ, na jeeⁿ t'maⁿ ts'iaaⁿ s'aa Ty'o̱o̱ts'om na tco'yana' jom, jnda̱ teinom wen'aaⁿ choom'm. 23Pedro ñ'eⁿ Juan, jnda̱ na jndyaandyena, ty'ena na m'aⁿ nc'iaana. Jla'candiina naⁿ'ñeeⁿ cha'tso ñ'oom na tyolue ntyee na cwiluiitquiendye ñequio nn'aⁿ na cwiluiitquiendye quii' tsjoom. 24Ndo' joo naⁿ'ñeeⁿ, quia na jndyena ñ'oom'ñeeⁿ, ñe'cwii t'maⁿ jla'neiⁿna nnom Ty'o̱o̱ts'om, jluena: —'U Ta Ty'o̱o̱ts'om, macanda̱ 'U na mayuu'cheⁿ na matsa̱'ntjom'. 'U tqueⁿ' cañoom'luee ñequio tsjoomnancue, ñequio ndaaluee, ndo' ñequio cha'tso na niom. 25Ñequio Espíritu Santo seijndo̱' ts'om moso' David. Jo' na seiljeiⁿ ñ'oom na tsu'. Tsoom: ¿Chiuu na cwila'wjee nn'aⁿ na nchii judíos? Ndo' ¿chiuu na cwila'tiuu nn'aⁿ judíos cwii na cwe' ts'iaaⁿ'ndyo? 26Nn'aⁿ tsjoomnancue na cwitsa̱'ntjom jla'wendyena. Ndo' nn'aⁿ na m'aⁿ n'iaaⁿ jla'jomndyena. Ñe'cwii ty'ena nacjoo' nquii Ty'o̱o̱ts'om, ñequio Cristo tsaⁿ na jñoom. 27Jlueti naⁿ'ñeeⁿ nnom Ty'o̱o̱ts'om: —Mayuu' ñ'oom'ñeeⁿ na tso David ee Herodes ñequio Poncio Pilato jla'jomndyena naquii' tsjoomwaa ñequio nn'aⁿ judíos ñequio nn'aⁿ na nchii judíos. Ty'ena nacjoo' Jnda' na lju' tseixmaaⁿ ndo' na majndaa' ts'iaⁿ'aⁿ na tqueⁿ' jom. 28Tandyo xuee seijndaa'ndyu' ljo' nl'ana. Ndo' majo' jnda̱ l'ana je'. 29Ndo' je' je' 'u Ta, queⁿ' cwenta ñ'oom wi' na jndei'na' na cwiluena nda̱a̱yâ, ndo' cateijndei' jâ na cwindya̱'ntjo̱o̱ⁿyâ njom' na calana̱a̱ⁿyâ ñ'oom naya 'naⁿ' ñequio na t'maⁿ n'o̱o̱ⁿyâ. 30Ndo' catseintyjo̱' ts'o̱' nacjoo nn'aⁿwii. Catsein'maⁿ' joona. Catsa' 'naaⁿ t'maⁿ ñequio 'naaⁿ na xocjaantyjo̱o̱' n'om nn'aⁿ chiuu tuiiyuu. Nmeiⁿ' catsa' ee cwilcwii'â xuee' Jnda' Jesús na lju' tseixmaⁿ. 31Jnda̱ na jla'neiⁿna nnom Ty'o̱o̱ts'om tei'ncwii' w'aa yuu na cwitjomndyena. Ndo' joona too' m'aaⁿ Espíritu Santo naquii' n'omna. Ndo' tyola'neiⁿna ñ'oom' Ty'o̱o̱ts'om ñequio na t'maⁿ n'omna. 32Cha'tsondye nn'aⁿ na cwila'yu' tyom'aⁿna na ñe'cwii n'omna, ndo' ñe'cwii tyola'tiuuna. Meiⁿcwiindye joona ticatso na joo 'naⁿ na maleiñ'oom macanda̱ juu 'naaⁿ' jo', ee cha'tso 'naⁿ na tyoleichona tyol'ana na tjom na 'naaⁿna joona'. 33Ndo' nquiee apóstoles tyotjeii'yuu'ndyena ñequio najndeii na matseixmaaⁿ na jnda̱ mawando'xco Ta Jesús. Ndo' t'maⁿ tio'naaⁿñe Ty'o̱o̱ts'om joona. 34Ndo' quii'ntaaⁿ cha'tso nn'aⁿ na cwila'yu' tjaa'naⁿ 'ñeeⁿ c'oom na matseitjo̱o̱na' juu ee nn'aⁿ na niom ndyuaa ndo' niom l'aa tyonda̱a̱na joona' ndo' cantyjati s'om na to'ñoomna na nda̱a̱na joona' tquioñ'omna. 35Tquiana s'om'ñeeⁿ nda̱a̱ apóstoles. Ndo' naⁿ'ñeeⁿ tyoñequiana joona' nnom ticwii cwii ts'aⁿ na matseitjo̱o̱na' 'naⁿ na macaⁿna' juu. 36Quii'ntaaⁿna tyom'aaⁿ ts'aⁿ na jndyu José. Jom ts'aⁿ tsjaaⁿ Leví na jndyowicantyjoo', tuiiñê tyuaaxeⁿncwe Chipre. Apóstoles tqueⁿna xueeⁿ'eⁿ Bernabé. Ñ'oomwaa' matsona' ts'aⁿ na mañequiaa na t'maⁿ ts'om x'iaa'. 37Jom waa tyuaaⁿ'aⁿ. Jna̱a̱ⁿ juuna', jnda̱ chii jndyoñ'oom s'om na to'ñoom, tquiaaⁿ s'om'ñeeⁿ nda̱a̱ apóstoles.
Hechos 4


1Jnda̱ na tuii nmeiⁿ', saayâ Jerusalén ñ'eⁿ Jesús ee tyowaa xuee na jaa nn'aⁿ judíos cwila't'maaⁿ'ndyo̱. 2Nnom tsjoom Jerusalén tyowaa cwii 'ndyoots'a t'maⁿ na jla'cajndyuna 'Ndyoots'a Canmaⁿ. Manndyoo' juuna' tyowaa cwii peila t'maⁿ na ñequio ñ'oom hebreo jndyuna' Betesda. Ndiocheⁿ peila'ñeeⁿ niom 'om l'aa na cwe' wanaaⁿto. 3Naquii' l'aa'ñeeⁿ tyomaⁿ' cwii tmaaⁿ' nn'aⁿwii, ñ'eⁿ nn'aⁿ na nchjaaⁿ, ñ'eⁿ nn'aⁿ na tileic'ooca', ñequio nn'aⁿ na jnda̱ teintjeiⁿ luee, nc'ee'. Tyomeindoo'na na nleiwo̱o̱ ndaatioo na ñjom peila'ñeeⁿ. 4Ee tquiacheⁿ tquia mandyocue cwii ángel na matseitsja̱ ndaatioo'ñeeⁿ. Ndo' quia na jnda̱ tuii na ljo', juu ts'aⁿ najndyee na nncuo̱ jo' jo', nn'maⁿ meiⁿquia tycu na matjom. 5Jo' jo' tyom'aaⁿ cwii tsaⁿs'a na jnda̱ ntquiuu nchoo' quii nchoo' ñeeⁿ chu na wii'. 6Nty'iaa' Jesús juu na waa. Ndo' nc'e na ntyjeeⁿ na jnda̱ teijndye xuee na matjom na luaa', matsoom nnom: —¿Aa ñe'can'maⁿ'? 7Ndo' t'o̱ ts'aⁿ na wii' nnoom. Matso: —Ta, tjaa 'ñeeⁿ nnchjeeñe ja quii' ndaa quia na cwitsja̱na', ee yocheⁿ na matseijndo̱, cwiicheⁿ ts'aⁿ jnda̱ teinom' ja. 8Ndo' matso Jesús nnom: —Quicantyja', catseilcwiindyu' tsue' ndo' cja'ca'. 9Mañoom' tco'yana' tsaⁿ'ñeeⁿ, n'maaⁿ. Jnda̱ jo' seilcwiiñê tsuee 'naaⁿ'aⁿ, to̱o̱ⁿ'o̱ⁿ na tjacaⁿ. Ndo' xuee'ñeeⁿ xuee na jaa nn'aⁿ judíos cwita'jndya̱a̱ya. 10Cwe' jo' nt'om nn'aⁿ judíos tyoluena nnom juu ts'aⁿ na jnda̱ n'maⁿ: —Je' xuee na cwita'jndya̱a̱ya. Ljeii na matsa̱'ntjomna' tinquiaana' na wanaaⁿ na nncja'ñ'oom' tsue'. 11T'o̱ tsaⁿ'ñeeⁿ nda̱a̱na: —Nquii ts'aⁿ na sein'maⁿ ja matso no̱o̱ⁿ na catseilcwiindyo̱ tsuee 'naⁿya ndo' cjo̱ñ'o̱ⁿya juuna'. 12Ta'x'ee naⁿ'ñeeⁿ nnoom, jluena: —¿'Ñeeⁿ juu tsaⁿ'ñeeⁿ na matso njom' na catseilcwiindyu' tsue' ndo' cja'ca'? 13Sa̱a̱ juu ts'aⁿ na jnda̱ n'maⁿ ticaljeiiⁿ 'ñeeⁿ sein'maⁿ jom. Ee nc'e jndye nn'aⁿ tyom'aⁿ jo' jo', jo' chii teindyo̱o̱ Jesús. 14Jnda̱nquia ljeii Jesús tsaⁿ'ñeeⁿ naquii' wats'om t'maⁿ 'naaⁿ nn'aⁿ judíos. Matsoom nnom: —Je' queⁿ' cwenta, jnda̱ n'maⁿ', cja'meintyje' na matsei'tjo̱o̱ndyu' nnom Ty'o̱o̱ts'om cha tintjom' cwii na cwajndiiticheⁿ. 15Ndo' tsaⁿs'a'ñeeⁿ tjacatsoom nda̱a̱ nn'aⁿ judíos na nquii Jesús sein'maⁿ jom. 16Cwe' nc'e jo' tyol'uee nn'aⁿ judíos'ñeeⁿ na cat'uiina' Jesús. Tyojoo' n'omna na nla'cuee'na jom, ee tyoch'eeⁿ ts'iaaⁿmeiⁿ' meiiⁿ xuee na cwita'jndyeena. 17Sa̱a̱ Jesús t'o̱o̱ⁿ nda̱a̱na, tsoom: —Tsotya̱ya ñequii'cheⁿ mach'eeⁿ ts'iaaⁿ, ndo' mati ja. 18Jnaaⁿ' ñ'oomwaa' nn'aⁿ judíos'ñeeⁿ tyojoo'ti n'omna na nla'cuee'na jom. Ee cantyja na cwitjeii'na cwenta nchii macanda̱ na seitjo̱o̱ñê cantyja 'naaⁿ' xuee na cwita'jndyeena, sa̱a̱ mati nquiuna na seitjo̱o̱ñê na tsoom na Ty'o̱o̱ts'om cwiluiiñe Tsotyeeⁿ, ee na laa'ti' mach'eeⁿ na ñe'cwii cwiluiiñê ñ'eⁿñe. 19Quia jo' matso Jesús nda̱a̱ naⁿ'ñeeⁿ: —Ñ'oom na mayuu'cheⁿ matseina̱ⁿya nda̱a̱'yo'. Ja na cwiluiindyo̱ Jnda Ty'o̱o̱ts'om, ticalatiuu'yo' na ñequii' cantyja na l'ue ts'o̱o̱ⁿ nnts'aa. Ja ñequii'cheⁿ cantyja na manty'ia na mach'ee Tsotya̱, jo' na mats'aa. Ee ja na cwiluiindyo̱ Jnaaⁿ, ñequii'cheⁿ mats'aa cha'xjeⁿ na manty'iaya na mach'eeⁿ. 20Ee Tsotya̱ya m'aaⁿ na candya' ts'oom ja na cwiluiindyo̱ Jnaaⁿ. Ma'mo̱o̱ⁿ no̱o̱ⁿ cha'tso na mach'eeⁿ. Ndo' m'mo̱ⁿtyeeⁿcheⁿ ts'iaaⁿ na t'maⁿti na cats'aa cha cats'aana' na cjaawee'ticheⁿ n'om'yo'. 21Ee cha'xjeⁿ nquii Tsotya̱ya mañequiaaⁿ na cwitando' l'oo, mati ja na cwiluiindyo̱ Jnaaⁿ meiⁿquia ts'aⁿ na l'ue ts'o̱o̱ⁿ mañequia na tseixmaⁿ na ticantycwii na wando'. 22Tsotya̱ya meiⁿcwii ts'aⁿ ticu'xeeⁿ. Sa̱a̱ l'o̱o̱ ja na cwiluiindyo̱ Jnaaⁿ jnda̱ tquiaaⁿ cha'waati na nntu'xeⁿndye nn'aⁿ. 23Ee l'ue ts'oom na ñecwii xjeⁿ cala't'maaⁿ'ndye nn'aⁿ ja na cwiluiindyo̱ Jnaaⁿ, cha'xjeⁿ cwila't'maaⁿ'ndyena jom. Sa̱a̱ meiⁿcwi'ñeeⁿcheⁿ ts'aⁿ na tiñe'catseit'maaⁿ'ñe ja na cwiluiindyo̱ Jnaaⁿ meiⁿ Tsotya̱ya ticatseit'maaⁿ'ñe tsaⁿ'ñeeⁿ. 24'Ñ'oom na mayuu'cheⁿ matsjo̱o̱ nda̱a̱'yo'. 'Ñeeⁿ juu na mandii ñ'oom 'ndyo̱ ndo' matseiyu' ñequio nqueⁿ na jñoom ja, juu tsaⁿ'ñeeⁿ matseixmaⁿ na ticantycwii na wando', meiⁿ ticatu'xeⁿñe cantyja jnaaⁿ'. Ñeseixmaⁿ na ts'oo juu sa̱a̱ je' matseixmaⁿ na ticantycwii na wando'. 25Ñ'oom na mayuu'cheⁿ matsjo̱o̱ nda̱a̱'yo'. Nncue'ntyjo̱ xjeⁿ ndo' je' mawe'ntyjo̱na' quia na nndye nn'aⁿ na jnda̱ tja̱ jndye ja na cwiluiindyo̱ Jnda Ty'o̱o̱ts'om. Ndo' nn'aⁿ na cwila'yu' ñ'eⁿndyo̱ nñequia na nnta'ndo'na. 26Ee cha'xjeⁿ nquii Tsotya̱ya matseixmaaⁿ na wanoom'm cantyja 'naaⁿ' nqueⁿ, malaa'ti' jnda̱ tquiaaⁿ no̱o̱ⁿ na cwiluiindyo̱ Jnaaⁿ, na matseixmaⁿya na wando̱'a cantyja 'naⁿ nnco̱. 27Ndo' jnda̱ tquiaaⁿ najndeii na matseixmaaⁿ na ja nncu'xa̱ⁿ nn'aⁿ cantyja jnaaⁿna, nc'e cwiluiindyo̱ ts'aⁿ na jnaⁿ cañoom'luee. 28Tacal'a'yo' na jeeⁿ cwijaawee' n'om'yo' na luaa' tsjo̱o̱ ee nncue'ntyjo̱ xjeⁿ na cha'tso l'oo na too'ndye ndei'luaa, nndyena jndyeya. 29Joo nn'aⁿ na jnda̱ ñel'a na maty'iomyana', nntando'xcona na ticantycwii na cwita'ndo'na. Sa̱a̱ joo nn'aⁿ na tyoolaxmaⁿ na maty'iomyana', nntando'nnda'na na nnt'uiityeⁿna' joona. 30'Tjaa na nnda̱a̱ nnts'aa cantyja na matseixmaⁿ nnco̱. Cha'xjeⁿ na matseijndo̱' Ty'o̱o̱ts'om ts'o̱o̱ⁿya, jo' na macu'xa̱ⁿ. Ndo' macu'xa̱ⁿya cha'xjeⁿ na maty'iomyana'. Ee nchii mal'uee'ndyo̱ na nluii yuu na l'ue ts'o̱o̱ⁿ nnco̱. Mal'uee'ndyo̱ na nnts'aa yuu na l'ue ts'om Tsotya̱ na jñom ja quii'ntaaⁿ'yo'. 31Xeⁿ macwji'yuu'ndyo̱ cantyja 'naⁿya, ticajnda ñ'oom'ñeeⁿ. 32Sa̱a̱ m'aaⁿ cwiicheⁿ na macwji'yuu'ñe cantyja 'naⁿya, majuu Juan. Ndo' ntyjiiyaya na juu ñ'oom'ñeeⁿ tseixmaⁿna' na mayuu'. 33Mancjo'yo' jñom'yo' nn'aⁿ na m'aaⁿ ndo' ñ'oom na tjei'yuu'ñê cantyja 'naⁿya, ñ'oom na mayuu' juuna'. 34Sa̱a̱ ja ticantyjaa' ts'o̱o̱ⁿ ñ'oom na cwitjei'yuu'ndye nn'aⁿ cantyja 'naⁿya. Luaa' matsjo̱o̱ cha nnda̱a̱ nncwji'n'maaⁿndyo̱ 'o. 35Juan'ñeeⁿ tyoseixmaaⁿ cha'cwijom lámpara na matseixueena' jo nda̱a̱ nn'aⁿ. Ndo' 'o xjeⁿ na ñet'oom t'om'yo' na neiⁿ'yo' ee nquiu'yo' ñ'oom na tyoñequiaaⁿ cha'cwijom seixueeñena' naquii' n'om'yo'. 36Sa̱a̱ waa ñ'oom na macwji'yuu'ñena' cantyja 'naⁿya na t'maⁿti cwiluiiñena', nchiiti ñ'oom na tjei'yuu'ñe Juan. Joo ts'iaaⁿ na tquiaa Tsotya̱ya na catseicanda̱a̱'ndyo̱ na mats'aa, joona' cwitjei'yuu'ndyena' cantyja 'naⁿya na nqueⁿ jñoom ja. 37Ndo' nqueⁿ na jñoom ja quii'ntaaⁿ'yo' macwji'yuu'ñê cantyja 'naⁿya naquii' ñ'oom'm. 'O meiⁿjom ndii' tyoondye'yo' jñeeⁿ'eⁿ, meiⁿ na nnty'ia'yo' chiuu waaⁿ. 38Meiⁿ ñ'oom'm tic'oomna' naquii' n'om'yo', ee 'o tiñe'cala'yu'yo' ñequio ja na jñoom. 39Tcuu tcuu cwila'naⁿ'yo' ñ'oom' Ty'o̱o̱ts'om na teiljeii teiyo ee cwila'tiuu'yo' cwe' na cwil'a'yo' na ljo', jo' na nnda'yo' na ticantycwii na cwitando'yo' jo nnoom. Ndo' joona' cwitjei'yuu'ndyena' cantyja 'naⁿya. 40Sa̱a̱ tiñe'cala'jomndyo' cantyja 'naⁿya cha nnda̱a̱ nlaxmaⁿ'yo' na ticantycwii na cwitando'yo'. 41'Ja ticantyjaa' ts'o̱o̱ⁿ na nla't'maaⁿ'ndye nn'aⁿ ja. 42Ee matsei'no̱ⁿ'a cantyja 'naⁿ'yo' na juu na m'aaⁿ Ty'o̱o̱ts'om na candya' ts'oom nn'aⁿ, ticala'xmaⁿ'yo' jo'. 43M'aaⁿya quii'ntaaⁿ'yo' ñequio xuee' Tsotya̱ya, sa̱a̱ 'o ticala'ljo'yo' ja. Sa̱a̱ xeⁿ cwiicheⁿ ts'aⁿ nncwjee' ñequio xuee' nquii, maxjeⁿ nla'ljo'yo' juu. 44'O cwil'ue'yo' na nla't'maaⁿ'ndye nc'ia'yo' 'o, sa̱a̱ tical'ue'yo' na ntseit'maaⁿ'ñe nquii Ty'o̱o̱ts'om 'o. Ndo' na luaa' cwil'a'yo', tixocanda̱a̱ nla'yu'yo' ñ'eⁿndyo̱. 45Sa̱a̱ ticala'tiuu'yo' na mannco̱tya̱ nntsjo̱o̱ jnaⁿ'yo' nnom Tsotya̱. M'aaⁿ cwiicheⁿ na mañequiaa jnaⁿ'yo', manquiiti Moisés, tsaⁿ na jeeⁿ cwicantyjaa' n'om'yo'. 46Xeⁿ cwila'yu'yo' ñequio Moisés, quia jo' mati nla'yu'yo' ñ'eⁿndyo̱, ee seiljeiⁿ cantyja 'naⁿya. 47Sa̱a̱ xeⁿ 'o tiñe'cala'yu'yo' ñ'oom na seiljeiⁿ, quia jo' ¿chiuu ya nl'a'yo' na nla'yu'yo' ñ'oom na matseina̱ⁿ?
Juan 5


1Jnda̱ teinom na nmeiiⁿ', teity'io̱o̱'â ndaaluee Galilea ñ'eⁿ Jesús na mati jndyu juuna' Tiberias. 2Ndo' cwii tmaaⁿ' nn'aⁿ na jndyendye ty'entyjo̱na naxeeⁿ'eⁿ ee jnda̱ nty'iaanda̱a̱na ts'iaaⁿ t'maⁿ na tyoch'eeⁿ na tyotsein'maaⁿ nn'aⁿwii. 3Quia jo' jâ nn'aⁿ na t'maaⁿ na cala'jomndyô̱ ts'iaaⁿ na mach'eeⁿ, saawaayâ cwii sjo̱ ñ'eⁿñê. Jo' jo' saawindyuaandyô̱. 4Ndo' quia ljo' manndyoo' nncuee' xuee pascua na jaa nn'aⁿ judíos cwilacwja̱a̱ya canmaⁿ. 5Ndo' Jesús jleity'iom nnoom, manty'iaaⁿ'aⁿ jnda̱ manquioquie cwii tmaaⁿ' nn'aⁿ na jndyendye. Quia jo' matsoom nnom Felipe: —¿Yuu nla'jndaaya nantquie cha nnda̱a̱ nlcwa' cha'tsondye naⁿm'aⁿ'? 6Luaa' matsoom cha nleitquioo' chiuu m'aaⁿ' ts'om Felipe. Ee nqueⁿ mantyjiicheeⁿ ljo' nnts'aaⁿ. 7T'o̱ Felipe nnoom, matso: —Meiⁿ xeⁿ we siaⁿnto s'om denarios na nlacatsuuya na nla'jndaaya ntyoo', sa̱a̱ maxjeⁿ xocwijndeii juuna' na nlcwa' cwii cwii joona meiiⁿ ñe'chjoowi'. 8Cwii ncjo̱o̱ndyô̱ nn'aⁿ na cwindya̱a̱yâ ñ'oom na mañequiaaⁿ, tsaⁿ na jndyu Andrés, tyjee Simón Pedro, matso nnom Jesús: 9—Ñjaaⁿ m'aaⁿ cwii tyochjoo na maleiñ'oom 'om taⁿ' tyoo' na tuiina' ñequio jnda̱a̱tyoo' lqueeⁿ cebada ñ'eⁿ we catscaa chjoo na jnda̱ jneiiⁿ sa̱a̱ ¿cwaaⁿ nnda̱a̱' nmeiⁿ' na jndyendye nn'aⁿ? 10T'o̱ Jesús, matsoom nda̱a̱yâ: —Candu'yo' nda̱a̱ nn'aⁿ na cwindyuaandyena. Ndo' jo' jo' jndye jnda̱ nch'u niom. Quia jo' teindyuaandye nn'aⁿ, ndo' tuee' cha'na 'om meiⁿndye naⁿnom. 11Quia jo' to'ñom Jesús ntyoo'ñeeⁿ. Tquiaaⁿ na quianl'uaa' Tsotyeeⁿ cantyja 'naaⁿ joona'. Jnda̱ jo' tyoc'oom joona' nda̱a̱ jâ nn'aⁿ na t'maaⁿ na cala'jomndyô̱ ñ'eⁿñê. Ndo' jâ t'o̱o̱ⁿyâ joona' nda̱a̱ nn'aⁿ na meindyuaandye. Ndo' malaa'ti' s'aaⁿ ñequio calcaa nch'u, cwanti na ñe'catquiina na cwii cwiindyena. 12Jnda̱ na tjacjoona, quia jo' nda̱a̱ jâ na cwila'jomndyô̱ ñ'eⁿñê tsoom: —Cala'tjom'yo' ntaⁿ' cajnda̱a̱ na 'ndiina' cha tints'aana' na cwe' nlei'ndaa'na'. 13Ndo' jlatjo̱o̱ⁿyâ ntaⁿ' ntyoo' na 'ndiina' na tcwa' naⁿ'ñeeⁿ na tuiina' ñ'eⁿ jnda̱a̱tyoo' cebada. Jla'cato̱o̱'â canchoo'we tsquiee ñ'eⁿ joona'. 14Ndo' naⁿ'ñeeⁿ, jnda̱ na nty'iaana ts'iaaⁿ'ñeeⁿ na s'aaⁿ na ma'mo̱ⁿna' na waa najndeii na cwiluiiñê, tyoluena: —Mayuu'cheⁿ tsaⁿs'am'aaⁿ' cwiluiiñê nquii profeta na mawaa ljeii na matsona' na nncwje'cañoom tsjoomnancue na nñequiaa ñ'oom' Ty'o̱o̱ts'om. 15Ndo' sei'no̱ⁿ' Jesús na mawaa xjeⁿ na nnquioc'om naⁿ'ñeeⁿ jom ndo' ñequio najndei'na' na nlqueⁿna jom na nluiiñê rey. Cwe' jo' cwiicheⁿ cwii ndii' tjannaaⁿ'aⁿ na ñenqueⁿ jo sjo̱. 16Ndo' quia na tuee' na jnda̱ tmaaⁿ, jâ nn'aⁿ na t'maⁿ Jesús na cala'jomndyô̱ ñ'eⁿñê, saacua̱a̱yâ, squia̱a̱yâ 'ndyoo ndaaluee. 17Jo' jo' tuo̱o̱yâ cwii w'aandaa, na nncwity'io̱o̱'â ndaaluee na nntsquia̱a̱yâ Capernaum. Ndo' quia tuee' na teijaaⁿ, ticando' na nncwje'cañoom jâ. 18Ndo' nc'e na jndeii tioo jndye tyotseiwena' ndaaluee'ñeeⁿ. 19Jo' chii ñe'om oo yom kilómetros jnda̱ tjacaa w'aandaa'ñeeⁿ na cwicantyjaandyô̱ n'oom pala'. Xjeⁿ'ñeeⁿ nty'iaayâ na mandyocaa Jesús nnom ndaaluee na matseicandyoo'ñê na m'aaⁿyâ. Jeeⁿ ndya' jla'catyuendyô̱. 20Tsoom nda̱a̱yâ: —Mannco̱ luaañe, tilacatyuendyo'. 21Jeeⁿ ndya' neiiⁿyâ s'aana' na to'ño̱o̱ⁿyâ jom ts'om w'aandaa. Ndo' mantyjacheⁿ tue'cañoom juuna' yuu na cwitsaayâ. 22Ndo' teincoo cwiicheⁿ xuee, nn'aⁿ na jndyendye na ljoo'ndye xndyaa' ndaaluee yuu na tquiaa Jesús na tcwa'na, tyoqueⁿna cwenta na ñe'cwii w'aandaa chjoo ñetuaa. Tjañjoom' n'omna na tîcuo̱o̱ⁿ juuna' ñequiondyô̱ jâ nn'aⁿ na cwila'jomndyô̱ ts'iaaⁿ na mach'eeⁿ. 23Sa̱a̱ nt'omcheⁿ l'aandaa nch'u na jnaⁿ Tiberias, tquie'cañomna' yuu na tcwa' naⁿ'ñeeⁿ ntyoo'ñeeⁿ na jnda̱ tquiaa Ta Jesús na quianl'uaa' Tsotyeeⁿ. 24Quia jo' tuo̱ naⁿ'ñeeⁿ l'aandaa nch'u'ñeeⁿ. Ty'ena tquiena Capernaum na ty'ecal'ueena Jesús. Ee jla'no̱ⁿ'na na tac'oomñê yuu na tquiaaⁿ na tcwa'na, meiⁿ jâ nn'aⁿ na t'maaⁿ na cala'jomndyô̱ ñ'eⁿñê ts'iaaⁿ na mach'eeⁿ. 25Ndo' quia na jnda̱ jliuna Jesús cwiicheⁿ xndyaa' ndaaluee, tyoluena nnoom: —Maestro, ¿ljo' xjeⁿ jndyo' luaa? 26T'o̱o̱ⁿ nda̱a̱na, matsoom: —Ñ'oom na mayuu'cheⁿ na matsjo̱o̱ nda̱a̱'yo'. 'O cwil'ue'ya'yo' ja nchii nc'e na nty'ia'yo' ts'iaaⁿ na s'aa na tixocanda̱a̱ nts'aa cwe' meiⁿquia ts'aⁿ sa̱a̱ cwe' nc'e na tcwa'yo' tyoo' na tquiaana' na tjacjo'yo'. 27'O cwijoo' n'om'yo' na nleijndaa' nantquie, ndo' joona' 'naⁿ na cwilei'ndaa'. Sa̱a̱ ticaty'iomna' na cwil'a'yo' na ljo'. Calajnda̱'yo' na nliu'yo' cwii na cha'cwijom nantquie na cantyja 'naaⁿ' juu jo' nla'xmaⁿ'yo' na ticantycwii na cwitando'yo'. Ja na cwiluiindyo̱ ts'aⁿ na jnaⁿ cañoom'luee nñequia juu na matseijomna' nantquie naquii' n'om'yo' ee Tsotya̱ya Ty'o̱o̱ts'om ma'mo̱o̱ⁿ na jnda̱ tqueeⁿ ja ts'iaaⁿmeiiⁿ. 28Quia jo' nt'omndyena jluena nnoom: —¿Ljo' macaⁿna' na cal'aayâ cha na nncjaawee' ntyjii Ty'o̱o̱ts'om jâ? 29T'o̱ Jesús nda̱a̱na, matsoom: —Luaa waa na l'ue ts'oom ñ'eⁿndyo' na cala'yu'yo' ñequio ja na jñoom. 30Jo' chii t'o̱o̱na nnoom: —¿Cwaaⁿ cwii nnom na nntsa' nnty'iaayâ na tixocaluii na cwe' ts'aⁿ nnts'aa cha m'mo̱ⁿna' nda̱a̱yâ na waa na cwiluiindyu' ndo' cha na nla'yuu'â ñ'eⁿndyu'? 31Nquiee weloo welooya tyocwa'na maná quia tyom'aⁿna ndyuaa yuu na tjaa nn'aⁿ c'om, cha'xjeⁿ na matso ljeii ñ'oom' Ty'o̱o̱ts'om na teiyo teiljeii: "Tquiaa Ty'o̱o̱ts'om tyoo' na jnaⁿ cañoom'luee na tcwa'na." 32T'o̱ Jesús nda̱a̱na, matsoom: —Ñ'oom na mayuu'cheⁿ matsjo̱o̱ nda̱a̱'yo'. Juu maná na tquiaa Moisés nchii cwiluiiñena' tyoo' na jnaⁿ na m'aaⁿ Ty'o̱o̱ts'om. Sa̱a̱ nquii Tsotya̱ya mañequiaaⁿ juu na mayuu' na jnaⁿ na m'aaⁿ cañoom'luee na matseijomna' juu cha'na tyoo'. 33Juu na cwiluiiñe tyoo' na mañequiaa Ty'o̱o̱ts'om, cañoom'luee jnaⁿ jndyocue. Juu mañequiaa na la'xmaⁿ nn'aⁿ na ticantycwii na cwita'ndo'na. 34Quia jo' tyoluena nnoom: —Jeeⁿ 'u Ta, ñenquii'cheⁿ quiaa' tyoo'meiⁿ' nda̱a̱yâ. 35Ndo' t'o̱ Jesús nda̱a̱na, matsoom: —Ja cwiluiindyo̱ tyoo' na mañequiaya na la'xmaⁿ nn'aⁿ na ticantycwii na cwita'ndo'na. 'Ñeeⁿ juu ts'aⁿ na nntioñe l'o̱o̱, matseijomna' juu cha'cwijom ts'aⁿ na jnda̱ tjacjoo' na macwa'. Ndo' 'ñeeⁿ ts'aⁿ na matseiyu' ñ'eⁿndyo̱ nquioo na teiiⁿ naquii' ts'om cha'na quia ma'uu ts'aⁿ ndaa. 36Sa̱a̱ cha'na ñ'oom na jnda̱ tsjo̱o̱ya nda̱a̱'yo', meiiⁿ na jnda̱ nty'ia'nda̱a̱'yo' ts'iaaⁿ na mats'aa, maxjeⁿ tîcala'yu'yo'. 37Cha'tso nn'aⁿ na mañequiaa Tsotya̱ya l'o̱o̱, nntioondyena l'o̱o̱. Ndo' 'ñeeⁿ juu ts'aⁿ na nntioñe l'o̱o̱ya tijoom nnts'aa na tico'ño̱ⁿ juu. 38Ee ja na jnaaⁿya caáoom'luee nchii na jndyo̱o̱ na cats'aa ljo' na l'ue ts'o̱o̱ⁿ. Sa̱a̱ jndyo̱o̱ na cats'aaya yuu na l'ue ts'om nqueⁿ na jñoom ja. 39Ndo' Tsotya̱ya na jñoom ja luaa waa na l'ue ts'oom na cats'aa, na cha'tsondye nn'aⁿ na jnda̱ tquiaaⁿ l'o̱o̱ya, meiⁿcwiindye joona ticatsuuñe añmaaⁿ'. Ndo' xuee na macanda̱ nñequia na nnta'ndo'xco cha'tsondye joona. 40Ee Tsotya̱ya l'ue ts'oom na cha'tsondye nn'aⁿ na cwinty'iaa ja na cwiluiindyo̱ Jnaaⁿ na cwila'yu' ñ'eⁿndyo̱ nnto'ñoomna na ticantycwii na cwita'ndo'na. Ndo' xuee na macanda̱ ja nñequia na nnta'ndo'xco joo nn'aⁿ na jnda̱ tja̱. 41Jnda̱ na tso Jesús ñ'oomwaa', tyola'ncjoo'ndye nn'aⁿ judíos'ñeeⁿ ñ'oom na tsoom: "Ja cwiluiindyo̱ tyoo' na jnaaⁿya cañoom'luee." 42Ee tyoluena: —Jesúsm'aaⁿ' ¿aa nchii jnda José jom? Cwita'jnaaⁿ'a tsotyeeⁿ, tsoñeeⁿ. ¿Chiuu na tsoom na jnaaⁿ cañoom'luee, jndyocueeⁿ? 43T'o̱ Jesús, matsoom nda̱a̱ naⁿ'ñeeⁿ: —Tala'ncjoo'ndyo' cantyja 'naaⁿ' ñ'oomwaa'. 44Ee tjaa'naⁿ cwii ts'aⁿ na nnda̱a̱ nntioñe l'o̱o̱ xeⁿ nchii Tsotya̱ na jñoom ja nnts'aaⁿ na cats'aa tsaⁿ'ñeeⁿ na ljo'. Ndo' xuee na macanda̱ ja nnts'aa na nncwando'xco tsaⁿ'ñeeⁿ. 45Ee profetas, waa ñ'oom na jla'ljeiina na matsona': "M'mo̱ⁿ Ty'o̱o̱ts'om nda̱a̱ cha'tso nn'aⁿ." Luaa' ñe'catsona' na ticwii cwii ts'aⁿ na jnda̱ jndii ñ'oom na ma'mo̱ⁿ Ty'o̱o̱ts'om ndo' jnda̱ sei'no̱ⁿ' juuna', tsaⁿ'ñeeⁿ nntioñe l'o̱o̱ya. 46'Ñ'oomwaa' tica'mo̱ⁿna' na jnda̱ nty'iaa' ts'aⁿ Tsotya̱ya Ty'o̱o̱ts'om. Macanda̱ ja na jñoom quii'ntaaⁿ'yo', ja jnda̱ nty'iano̱o̱ⁿya jom. 47Ñ'oom na mayuu'cheⁿ matsjo̱o̱ nda̱a̱'yo', ñeeⁿ juu na matseiyu' ñ'eⁿndyo̱ juu matseixmaⁿ na ticantycwii na wando' añmaaⁿ'. 48Ja cwiluiindyo̱ tyoo' na mañequiaya na cwita'ndo' nn'aⁿ. 49Weloo weloo'yo' tcwa'na maná jo ndyuaa yuu na tjaa nn'aⁿ c'om, ndo' tja̱na. 50Ja cwiluiindyo̱ tyoo' na jnaaⁿya cañoom'luee. Meiⁿcwi'ñeeⁿcheⁿ ts'aⁿ na nlcwa', tixocatsuuñe. 51Ja na jnaaⁿya cañoom'luee cwiluiindyo̱ tyoo' na mañequiaya na cwita'ndo' nn'aⁿ. Meiⁿcwi'ñeeⁿcheⁿ ts'aⁿ na nlcwa' tyoo'waa mamatseixmaⁿ na ticantycwii na wando'. Ndo' juu tyoo' na mañequiaya cha na nnta'ndo'na jo nnom Ty'o̱o̱ts'om, seii'a cwiluiiñe Jo'. 52Ñ'oomwaa' s'aana' na jla'ncjoo'ndye nn'aⁿ judíos'ñeeⁿ ñequio nc'iaana. Tyoluena: —Manquiuuya na xocanda̱a̱ nñequiaa tsaⁿm'aaⁿ' seiiⁿ'eⁿ na nntquia̱a̱ 53Quia jo' tsoticheⁿ Jesús nda̱a̱na: —Ñ'oom na mayuu'cheⁿ matsjo̱o̱ nda̱a̱'yo', xeⁿ ticatquie'yo' seii' ja na cwiluiindyo̱ ts'aⁿ na jnaⁿ cañoom'luee ndo' na cwe'yo' nioom'a, ticala'xmaⁿ'yo' nn'aⁿ na tando' añmaaⁿ. 54Nquii ts'aⁿ na jnda̱ tquii seii'a ndo' jnda̱ t'uu nioom'a tseixmaⁿ na ticantycwii na wando'. Ndo' xuee na macanda̱ nnts'aaya na nncwando'xcoom. 55Ee seii'a matseixmaⁿna' nantquie na tjacantyja naya ndo' nioom'a matseixmaⁿna' juu na nnc'uu ts'aⁿ na tjacantyja naya. 56Meiⁿcwi'ñeeⁿcheⁿ ts'aⁿ na maquii seii'a ndo' ma'uu nioom'a, tyeⁿ matseitjoom'na' tsaⁿ'ñeeⁿ ñ'eⁿndyo̱, ndo' tyeⁿ matseitjoom'na' ja ñ'eⁿñê. 57Nquii Tsotya̱ya na jñoom ja quii'ntaaⁿ'yo', jom wanoom'm ndo' cantyja 'naaⁿ'aⁿ mati wando̱'a. Maluaa' matseijomna' ñ'eⁿ ts'aⁿ na maquii seii'a, nncwando' añmaaⁿ' cantyja 'naⁿya. 58Matseina̱ⁿya cantyja 'naaⁿ' nquii na cwiluiiñe tyoo' na jnaⁿ cañoom'luee. Tyoo'waa titseixmaⁿna' cha'na maná na tcwa' weloo welo'yo' ndo' tja̱na. Sa̱a̱ ticatseijomna' cantyja 'naⁿya cha'na maná'ñeeⁿ. Ee meiⁿcwi'ñeeⁿcheⁿ ts'aⁿ na nlcwa' tyoo' na matseixmaⁿya, tijoom nncue', m'aaⁿ ndo' m'aaⁿ na wando'. 59Ñ'oommeiⁿ' seineiⁿ Jesús yocheⁿ na tyo'mo̱o̱ⁿ nda̱a̱ nn'aⁿ quii' wats'om 'naaⁿ nn'aⁿ judíos tsjoom Capernaum. 60Majndye nn'aⁿ na tyola'jomndye ñ'oom na tyoñequiaaⁿ, quia jndyena ñ'oomwaa' jluena: —Jeeⁿ jndei'na' ñ'oom na matseineiiⁿ, tixocanda̱a̱ nlajomndyo̱ juuna'. 61Ntyjii Jesús naquii' ts'oom na cwila'ncjoo'ndye naⁿ'ñeeⁿ cantyja ñ'oom na seineiiⁿ nda̱a̱na. Jo' chii tsoom nda̱a̱na: —¿Aa cwila'lcwe' ñ'oommeiⁿ' 'o? 62Quia jo' c'oom'yaya n'om'yo' chiuu nnts'aana' 'o quia nnty'ia'nda̱a̱'yo' ja na cwiluiindyo̱ ts'aⁿ na jnaⁿ cañoom'luee na nncjo̱waannda'a nandye yuu na ñet'o̱o̱ⁿjndya̱a̱. 63Macanda̱ nquii Espíritu mañequiaaⁿ na cwita'ndo' nn'aⁿ jo nnom Ty'o̱o̱ts'om. Nchii cantyja 'naaⁿ seiina na la'xmaⁿna na ljo'. Ñ'oom na mañequiaya cwiluiiñena' cantyja 'naaⁿ' Espíritu ndo' nc'e juuna' jo' na wando' ts'aⁿ. 64Sa̱a̱ ndicwaⁿ ñ'eeⁿ'ndyo' na ticalayu'yo' ñ'eⁿndyo̱. Luaa' matsoom nda̱a̱na ee cantyjati na to̱o̱ⁿ'o̱ⁿ na mañequiaaⁿ ñ'oom, mantyjeeⁿ 'ñeeⁿ joo na ticala'yu' ñ'eⁿñê, ndo' 'ñeeⁿ juu na nñequiaa cwenta jom. 65Matsotyeeⁿcheⁿ: —Cwe' nc'e jo' na jnda̱ tsjo̱o̱ nda̱a̱'yo' macanda̱ nnda̱a̱ ntseijomñe ts'aⁿ ñ'eⁿndyo̱ quia mañequiaa Tsotya̱ya na caluii na ljo'. 66Ndo' nc'e ñ'oomwaa', majndye nn'aⁿ na tyondyejndyeena ñ'oom na tyoñequiaaⁿ, ty'elcwee'na. Taticala'jomndyetina ñ'eⁿñê. 67Jo' na tax'eeñê nda̱a̱ jâ nn'aⁿ na canchoo'we na t'maaⁿ na cala'jomndyô̱ ñ'eⁿñê, matsoom: —Ndo' 'o je' ¿aa mati nnto̱ⁿ'ndyo' ñ'eⁿndyo̱? 68Simón Pedro t'o̱o̱ⁿ, matsoom: —Jeeⁿ 'u Ta, ticatsona' na nla'jomndyô̱ ñ'eⁿ cwiicheⁿ ts'aⁿ, ee ñ'oom na matseineiⁿ' mañequiaana' na ticantycwii na cwitando̱o̱'â. 69Ndo' jâ jnda̱ macwila'yuu'â ndo' jnda̱ macwila'no̱o̱ⁿ'â na 'u cwiluiindyu' Cristo, Jnda Ty'o̱o̱ts'om na wando'. 70T'o̱ Jesús, matsoom nda̱a̱yâ: —Ja tjeii'a 'o na canchoo'wendyo'. Ndo' cwii 'o m'aaⁿñe cantyja 'naaⁿ' tsaⁿjndii. 71Luaa' matsoom na ma'mo̱o̱ⁿ Judas Iscariote, jnda Simón. Ee tsaⁿ'ñeeⁿ nñequiaa cwenta jom. Mati juu cwii jâ na canchoo'wendyô̱.
Juan 6


1'O nn'aⁿya na cwila'yu'yo', l'ue ts'o̱o̱ⁿ na caliu'yo' chiuu mach'ee Espíritu Santo na cwicandaaya cwii cwii nnom na l'ue ts'oom cha nnda̱a̱ nndya̱'ntjo̱o̱ⁿya nnom Ty'o̱o̱ts'om. 2'O manquiu'jndaa'ndyo' cwitjo̱o̱cheⁿ na cwila'yu'yo', tyojaachuuna' 'o cha'cwijom na nchjaaⁿ'yo' na cwe' tyola't'maaⁿ'ndyo'to'yo' joo na cwe' nn'aⁿ ñel'a na xonda̱a̱ nla'neiⁿna'. 3Jo' chii matsjo̱o̱ nda̱a̱'yo', ts'aⁿ na matseixmaⁿ Espíritu Santo, xocatso na cju'wi'na' Jesús. Ndo' mati xocatso ts'aⁿ na cwiluiiñe Jesús na matsa̱'ntjoom juu xeⁿ nchii m'aaⁿ tsaⁿ'ñeeⁿ nacje 'naaⁿ' Espíritu Santo. 4Nquii Espíritu Santo jndye nnom mañequiaaⁿ na cwicandaaya cha cwicanda̱a̱ cwil'aaya ts'iaaⁿ 'naaⁿ' Ty'o̱o̱ts'om. Sa̱a̱ manquiityeeⁿ mañequiaaⁿ na cwilaxmaaⁿya joo jo'. 5Jndye nnom niom na cwindya̱'ntjo̱o̱ⁿya nnom Ta Jesús, sa̱a̱ manquiiti Espíritu matseijndaa'ñê cha'tso joona'. 6Jndye nnom maniom na tjachuii' na cwiwil'ue cha cwicanda̱a̱ cwil'aaya ts'iaaⁿ 'naaⁿ' Ty'o̱o̱ts'om. Sa̱a̱ nqueⁿ ñe'cwii cwiluiiñê na mateijneiⁿ cwii cwiindyo̱ na cwil'aaya joona'. 7Nnom cwii cwiindyo̱ mañequiaa Ty'o̱o̱ts'om cwii nnom na ma'mo̱ⁿna' na laxmaaⁿya Espíritu cha nntei'jndeiina' nnc'iaaya na cwila'yu'. 8Ñ'eeⁿ nn'aⁿ na mañequiaaⁿ na cwiñe'quia ñ'oom' Ty'o̱o̱ts'om ñequio na jndo̱'ya n'om. Ndo' ñ'eeⁿ nt'omndye joona manquiiti Espíritu mañequiaaⁿ na nnda̱a̱ nla'neiⁿna ñ'oom cha nla'no̱ⁿ' nn'aⁿ chiuu l'ue ts'om Ty'o̱o̱ts'om na nnc'omna. 9Ñ'eeⁿndye joona na cantyja 'naaⁿ' Espíritu Santo la'xmaⁿna na cwila'yu'ya n'omna, ndo' nt'omndye joona cwicandaana na nla'n'maⁿna nn'aⁿwii. 10Nt'omndye joona cwicandaana na nnda̱a̱ nl'ana ts'iaaⁿ t'maⁿ na ticaluiina' cantyja 'naaⁿ' najndeii nquii ts'aⁿ. Ndo' nt'om joona cwicandaana na jeeⁿ ya cwiñequiana ñ'oom na ma'mo̱ⁿ Ty'o̱o̱ts'om nda̱a̱na. Nt'om joona cantyja 'naaⁿ' Espíritu mañequiaa Ty'o̱o̱ts'om na nnda̱a̱ ntjeii'na cwenta quia tiyuu' cwii ñ'oom na cwiñequia nn'aⁿ ndo' quia na mayuu' juuna'. Nt'om cwicanda̱a̱ cwila'neiⁿ nt'omcheⁿ nnom ñ'oom ndo' wandyo̱o̱' nn'aⁿ na mañequiaaⁿ na cwicanda̱a̱ cwila'teincoo'na chiuu ma'mo̱ⁿ ñ'oom'ñeeⁿ. 11Espíritu Santo ñecwii cwiluiiñê. Manquiityeeⁿ mañequiaaⁿ cwii cwii nnom ts'iaaⁿmeiⁿ' nda̱a̱ nn'aⁿ cantyjati na l'ue ts'oom. 12Matseijomna' cantyja 'naaⁿ' Cristo cha'cwijom ts'aⁿ na majndye tjat'uii' ndo' meiiⁿ jndyena' sa̱a̱ ñecwii ts'aⁿ tseixmaⁿ. 13Ee cha'tsondyo̱ meiiⁿ nn'aⁿ judíos jaa, meiiⁿ cwiluiindyo̱ nn'aⁿ na cwila'neiⁿ ñ'oom griego, oo meiiⁿ nn'aⁿ na cwindya̱'ntjo̱o̱ⁿtya̱a̱ⁿya nda̱a̱ patrom 'naaⁿya, oo meiiⁿ nn'aⁿ na m'aaⁿya xjeⁿ 'naaⁿ ncjo̱o̱, cwii na jnda̱ teits'oomndyo̱ cwiluiindyo̱ ñecwii seii' Cristo nc'e ñecwii cwiluiiñe Espíritu, ndo' cha'tsondyo̱ jnda̱ to'ño̱o̱ⁿya jom. 14Ee seii' ts'aⁿ nchii ñe'cwii nnom tseixmaⁿ, jndye nnom tjacañjoom'ñê. 15Xeⁿ cwe' nntso x'ee ts'aⁿ: "Nc'e na titseixmaⁿya ts'o̱ ts'aⁿ jo' chii ticatseixmaⁿya cantyja 'naaⁿ' seii' ts'aⁿ." 16Ndo' mati xeⁿ nntso tsua'qui ts'aⁿ: "Nc'e na nchii cwiluiindyo̱ ts'omnnom ts'aⁿ, jo' chii ticat'uiindyo̱ cantyja 'naaⁿ' seii' ts'aⁿ." Meiiⁿ na luaa' nntso tsua'qui ts'aⁿ, sa̱a̱ tiyuu' na ljo'. Maxjeⁿ t'uii'na' ts'aⁿ. 17Ee xeⁿ cha'waañe ts'aⁿ ñequii'cheⁿ n'omnnoom cwiluiiñê, ¿chiuu nnts'aayom na nñeeⁿ? Ndo' mati xeⁿ cha'waañe ts'aⁿ ñequii'cheⁿ lua'queeⁿ, ¿chiuu nnts'aayom na nncwjaaⁿ jndye? 18Sa̱a̱ Ty'o̱o̱ts'om jnda̱ seinchoom'm ticwii cwii nnom nmeiⁿ' naquii' seii' ts'aⁿ cha'xjeⁿ na l'ue ts'oom. 19Xeⁿ cha'waañe ts'aⁿ ñe'cwii nnom cwiluiiñê, meiⁿchjoo ticanda̱a̱'ñe seii' ts'aⁿ. 20Sa̱a̱ meiiⁿ na jndye nnom na tqueⁿ Ty'o̱o̱ts'om na tjacat'uiiñe ts'aⁿ, maxjeⁿ ñ'eⁿ joo jo' canda̱a̱' cwiluiiñe seii' ts'aⁿ. 21Ts'omnnom ts'aⁿ tijoom nnda̱a̱ nntsona' nnom ts'o̱ ts'aⁿ: "Ja tjaa yuu l'uee'ndyo̱ 'u." Meiⁿ xqueⁿ ts'aⁿ tijoom nnda̱a̱ nntsona' nda̱a̱ nc'ee ts'aⁿ: "Ja tjaa yuu l'uee'ndyo̱ 'o." 22Sa̱a̱ jeeⁿ wandyo̱' waa cantyja 'naaⁿ' ñ'oomwaa'. Ee mañ'eeⁿ' yuu na ñjoom'ñe ts'aⁿ na cwitjeii'a cwenta na ndoo' nquiuuya na meiⁿ ticaⁿna' joona'. Sa̱a̱ jeeⁿ l'uena'. 23Ndo' cwii cwii nnom seii'a na nquiuya na tit'maⁿ la'xmaⁿna', cwil'aatya̱a̱ cwenta joona', ndo' cwii cwii nnom seii'a na tia nquiuuya na nleitquioo'na' nda̱a̱ nn'aⁿ, cwita'nty'iuu'ndyo̱tya̱a̱ joona' 24sa̱a̱ joo na tjacañjoom'ndyo̱ yuu na titia nquiuuya na nnty'iaa nn'aⁿ joona' meiⁿ ticaⁿna' na nla'cuu'ndyo̱. Jo' chii cwiwitquioo' na Ty'o̱o̱ts'om seicañjoom'm cha'waandyo̱ñ'a̱a̱ⁿ, ndo' joo na cwila'cuu'ndyo̱, joona' t'maⁿti mañequiaaⁿ na cwila'xmaⁿna'. 25Luaa' waa na s'aaⁿ na tjacañjoom'ñe ts'aⁿ cha ticatseitiuu ts'aⁿ na ya nnc'oomñe meiiⁿ ticañ'eⁿ cwii joona'. Ee tqueeⁿ nmeiⁿ' cha catei'jndeiindyena' cwii cwii nnom seii'a na tjachuii'na'. 26Manc'e jo' chii quia wi' mach'eena' cwii joo na tjacañjoom'ñe ts'aⁿ, wi' mach'eena' cha'waañê. Ndo' quia ya cwii joona', cha'waañê yaaⁿ'aⁿ. 27'O cwiluiindyo' seii' Cristo, ee cwii cwiindyo' matseixmaⁿ cwii cwii na tjacañjoom'ñê na matseicanda̱a̱'ñena' seiiⁿ'eⁿ. 28Maluaa' matseijomna' na jnda̱ seijndaa'ñe Ty'o̱o̱ts'om quii'ntaaⁿ nn'aⁿ na cwiluiindyena seii' Cristo. Najndyee tqueⁿ apóstoles, nda̱ we nn'aⁿ na cwit'mo̱o̱ⁿ ñ'oom na jnda̱ t'mo̱o̱ⁿ nda̱a̱na, jnda̱ ndyee nn'aⁿ na cwit'mo̱o̱ⁿ ñ'oom naya 'naaⁿ'aⁿ, mati nn'aⁿ na nnda̱a̱ nl'a 'naaⁿ t'maⁿ na xocanda̱a̱ nluiina' cwe' najndeii nquii ts'aⁿ, nda̱ jo' nn'aⁿ na nnda̱a̱ nla'n'maⁿna nn'aⁿwii, nda̱ jo' nquiee na cwila'jndaa'ndye ñ'oom, nda̱ jo' joo nn'aⁿ na mats'ia jo' nnda̱a̱ nla'neiⁿna nt'omcheⁿ nnom ñ'oom na tjachuii'. 29Ticha'tsondye cwiluiindye apóstoles, meiⁿ nchii cha'tsondye cwiluiindye profetas. Ticha'tsondye laxmaⁿ nn'aⁿ na cwit'mo̱o̱ⁿ chiuu ma'mo̱ⁿ ñ'oom'm. Meiⁿ nchii cha'tsondye cwil'a ts'iaaⁿ t'maⁿ na tixocanda̱a̱ nluiina' cwe' cantyja 'naaⁿ' najndeii na matseixmaⁿ nquii ts'aⁿ. 30Meiⁿ ticha'tsondye nnda̱a̱ nla'n'maⁿ nn'aⁿwii. Mati ticha'tsondye nnda̱a̱ nla'neiⁿ ñ'oom na tjachuii' ñequio ñ'oom na macwixjeⁿ cwila'neiⁿ, meiⁿ nchii cha'tsondye nnda̱a̱ nla'teincoo' ljo' cwit'mo̱o̱ⁿ ñ'oom'ñeeⁿ. 31Jo' chii jo nnom Ty'o̱o̱ts'om queⁿndyo' na nla'xmaⁿ'yo' nt'om ts'iaaⁿmeiⁿ' na t'maⁿticheⁿ la'xmaⁿna'. Ndo' je' ñeca'mo̱o̱ⁿya nda̱a̱'yo' cwii nnom na mañequiaaⁿ quii' n'o̱o̱ⁿya na cwiluiit'maⁿñeti juuna', nchiiti cha'tso nmeiⁿ'.
1 Corintios 12


1Jnda̱ tuii na nmeiiⁿ' tyoma'no̱o̱ⁿyâ ts'o̱ndaa Galilea ñ'eⁿ Jesús. Ee jnaaⁿ' na tyoqueⁿndye nn'aⁿ na cwiluiitquiendye nda̱a̱ nn'aⁿ judíos na ñe'cala'cuee'na jom, jo' chii tiñe'cjaⁿ Judea. 2Ndo' jaawindyoo' na nncuee' ncuee na cwila't'maaⁿ'ndye nn'aⁿ judíos quia na quil'ana xeⁿnquie' ncwaⁿ' na cwijaañjoom' n'omna chiuu ñet'om weloo weloona ndyu'ñeeⁿcheⁿ. 3Ndo' na manncuee' xuee'ñeeⁿ tyolue ntyjeeⁿ nnoom: —Cwa sa, calui' ñjaaⁿñe. Cja' Judea cha nn'aⁿ na m'aⁿ la'ñeⁿ na cwila'jomndye ñ'oom na mañequiaa' mati nnty'iaana ts'iaaⁿ na mache'. 4Ee ts'aⁿ na matseicantyjaa' ts'om na cala'yu' nn'aⁿ ñ'eⁿñe, ticatsona' na nljoo'ñe jo jnda̱a̱. Quiaandyu' na caliu cha'tso nn'aⁿ ts'iaaⁿ na mache'. 5Nmeiiⁿ' jluena nnoom ee meiⁿ joona tîcala'yu'na ñ'eⁿñê. 6Quia jo' matsoom nda̱a̱na: —Tyoowe'ntyjo̱ xjeⁿ na ca'mo̱o̱ⁿya nda̱a̱ nn'aⁿ na cwiluiitquiendye na cwiluiindyo̱ nquii na macwji'n'maaⁿñe nn'aⁿ. Sa̱a̱ 'o meiⁿquia xjeⁿ na ñe'conom'yo', tjaa'naⁿ na teincuu'. 7Joo nn'aⁿ tsjoomnancue tijndoona 'o. Sa̱a̱ cantyja 'naⁿ ja luaañe, ñequii'cheⁿ m'aⁿna na jndoona ja, cwe' nc'e na macwji'yuu'ndyo̱ cantyja 'naaⁿ natia na cwil'ana. 8Tsa'yo' na ñencjo'yo' xueewaa', ja tjo̱o̱cheⁿ na nncjo̱ xuee. Ee tjo̱o̱cheⁿ na nntseica'mo̱ⁿndyo̱ na cwiluiindyo̱ nquii na macwji'n'maaⁿñe nn'aⁿ. 9Ndo' jnda̱ na tsoom na luaa' nda̱a̱na, ljoo'ñetyeeⁿ we ndyee xuee Galilea. 10Ndo' jnda̱ na ty'e ntyjeeⁿ na tuee' xuee, quia jo' mati jom tjantyjo̱o̱ⁿ, sa̱a̱ tîtseica'mo̱ⁿñê nda̱a̱ nn'aⁿ. Tjaaⁿ cha'cwijom ts'aⁿ na tical'ue ts'om na caliu nn'aⁿ na m'aaⁿ. 11Ndo' nn'aⁿ judíos na ticuee' n'omna jom jeeⁿ tyol'ueena jom quii'ntaaⁿ nn'aⁿ na tquio ncuee. Tyota'x'eena, tyoluena: —¿Yuu m'aaⁿ tsaⁿ'ñeeⁿ? 12Ndo' t'maⁿ waa na ticatjoom' na jla'neiⁿ nn'aⁿ na jndyendye cantyja 'naaⁿ'aⁿ. Ee cwantindye joona tyolue: "Ya ts'aⁿñe tsaⁿm'aaⁿ'." Sa̱a̱ nt'omcheⁿ tyolue: "Tiyuu', ee manquiu'nn'aaⁿ nn'aⁿ." 13Sa̱a̱ cwe' nc'e na nquiaana nn'aⁿ judíos na cwiluiitquiendye nda̱a̱na, jo' na tîcala'neiⁿndyeyuna cantyja 'naaⁿ'aⁿ. 14Jnda̱ na tuee' xcwe ncuee, tjaqueⁿ'eⁿ naquii' wats'om t'maⁿ ndo' jo' jo' tyo'mo̱o̱ⁿ nda̱a̱ nn'aⁿ. 15Sa̱a̱ tileicala'no̱ⁿ' nn'aⁿ judíos na cwiluiitquiendye. Tyoluena: —Nchaa' l'uu na tja tsaⁿm'aaⁿ' scwela. Quia jo' ¿chiuu na jeeⁿ ya matseitjoom'm ñ'oom? 16T'o̱ Jesús nda̱a̱na, matsoom: —Nchii nnco̱ matseijndaa'ndyo̱ ñ'oom na ma'mo̱o̱ⁿya. Nqueⁿ na jñoom ja seijndaa'ñê chiuu catsjo̱o̱ya. 17Meiⁿcwi'ñeeⁿcheⁿ ts'aⁿ na ñe'cats'aa cantyja na matsa̱'ntjom Ty'o̱o̱ts'om, juu nntsei'no̱ⁿ' aa Ty'o̱o̱ts'om seijndaa'ñe ñ'oom na ma'mo̱o̱ⁿya, oo aa cwe' ñ'oom na seitiuu nnco̱ na mañequiaya. 18Meiⁿcwi'ñeeⁿcheⁿ ts'aⁿ na macwji' ñ'oom cantyja 'naaⁿ' nquii, matseijndeii tsaⁿ'ñeeⁿ na caluiit'maⁿñê nda̱a̱ nc'iaaⁿ'aⁿ. Sa̱a̱ ts'aⁿ na matseijndeii na catseit'maaⁿ'ñena' nquii na jñom jom, tsaⁿ'ñeeⁿ cwiluiiñê na mayom'm. Tiquinquiu'nn'aaⁿ. 19'Moisés seiljeiⁿ ñ'oom na tqueⁿ Ty'o̱o̱ts'om nda̱a̱'yo' na matsa̱'ntjomna'. Sa̱a̱ meiiⁿ na ljo', meiⁿcwiindyo' 'o tyoola'canda̱a̱'ndyo' juuna'. Ee xeⁿ cwila'canda̱'yo' juuna' xoqueⁿndyo' na nlacue'yo' ja. 20Nn'aⁿ na jndyendye t'o̱o̱na nnoom, jluena: —'U tsaⁿjndii matseixmaⁿ'. ¿'Ñeeⁿ ts'aⁿ maqueⁿñe na nntseicuee' 'u? 21T'o̱ Jesús nda̱a̱na, matsoom: —Xuee na cwita'jndya̱a̱ya sein'maⁿya ts'aⁿ na leicjacaa, ndo' s'aana' na tjoom' ticala'no̱ⁿ'yo'. 22Sa̱a̱ cala'no̱ⁿ'yo' ñ'oom na nntsjo̱o̱. Tso Moisés na cal'a'yo' costumbre yonom nda'yo' na 'ndaandye. Ndo' cwila'canda̱a̱'ndyo' ñ'oom'ñeeⁿ meiiⁿ xuee na cwita'jndya̱a̱ya. Sa̱a̱ nchii jom seicato̱o̱ⁿ'o̱ⁿ costumbre'ñeeⁿ. Nquiee weloo welooya jla'cato̱o̱'na juuna'. 23Nquiu'yo' na mañequiaa ljeii na tqueeⁿ na wanaaⁿ na cwil'a'yo' costumbre'ñeeⁿ meiⁿ xuee na cwita'jndya̱a̱ya. Ndo' na luaa' waa, chiuu na cwila'wjee'yo' ja nc'e na juu xuee na cwita'jndya̱a̱ya sein'maⁿya cwii ts'aⁿ na wii'. 24Jo' chii tintjei'yo' cwenta na cwe' tomti cantyja na cwiwitquioo'. Catjei'yo' cwenta cantyja na maty'iomyana'. 25Quia jo' nt'om nn'aⁿ Jerusalén tyota'x'eena nda̱a̱ nc'iaana: —¿Aa nchii tsaⁿs'am'aaⁿ' ts'aⁿ na cwil'uee naⁿmaⁿn'iaaⁿ na nla'cuee'na? 26Sa̱a̱ canty'ia'yo' ñequio na jndoo' jndye nn'aⁿ matseineiiⁿ, meiⁿ tjaa ljo' coluena nnoom. ¿Aa nnts'aacheⁿna' na cwila'tiuu naⁿmaⁿn'iaaⁿ cwentaaya na tsaⁿm'aaⁿ' mayuu'cheⁿ cwiluiiñê Cristo? 27Sa̱a̱ nqueⁿ quia nncwjeeⁿ'eⁿ tjaa 'ñeeⁿ juu nntsei'no̱ⁿ' yuu jnaⁿyom. Sa̱a̱ tsaⁿm'aaⁿ' manquiuuyaaya yuu jnaaⁿ. 28Jnda̱ jndii Jesús na jluena ñ'oomwaa', seiweeⁿ jñeeⁿ'eⁿ. Matsoom: —Mach'eena' na cwita'jnaⁿ'yo' ja ndo' manquiu'ya'yo' yuu ts'aⁿ ja. Sa̱a̱ nchii na jndyo̱o̱ cantyja 'naⁿ nnco̱. Nqueⁿ na jñoom ja quii'ntaaⁿ'yo' cwiluiiñê na mayom'm, sa̱a̱ jom ticata'naⁿ'yo'. 29Sa̱a̱ ja mawajnaⁿ'a jom, ee jnaaⁿya jo nnoom, ndo' manquiityeeⁿ jñoom ja quii'ntaaⁿ'yo'. 30Cwe' nc'e na tsoom ñ'oomwaa', tyoqueⁿndye naⁿmaⁿn'iaaⁿ na nnt'uena jom. Sa̱a̱ nc'e na tyoowe'ntyjo̱ na ntyjii Ty'o̱o̱ts'om na nncwinoom nawi' t'maⁿ, jo' chii meiⁿcwiindyena tîcat'uii jom. 31Ndo' jndyendye nn'aⁿ na tyom'aⁿna jo' jo', jla'yu'na ñ'eⁿñê. Ndo' tyoluena nda̱a̱ nc'iaana: —Quia nncwjee' nquii Cristo, ¿aa nnts'aacheⁿna' jndyeti ts'iaaⁿ nnts'aaⁿ na tixocanda̱a̱ na nluii na cwe' ts'aⁿ nnts'aa nchiiti na mach'ee tsaⁿm'aaⁿ'? 32Nn'aⁿ tmaaⁿ' fariseos tyondyena na nmeiiⁿ' ñ'oom tyola'neiⁿ nn'aⁿ na jndyendye cantyja 'naaⁿ' Jesús. Jo' chii jla'jomndyena ñequio ntyee na cwiluiitquiendye nda̱a̱ nc'iaana nn'aⁿ judíos. Jñoomna nn'aⁿ na cwil'a cwenta wats'om na c'oocat'ue naⁿ'ñeeⁿ jom. 33Matso Jesús nda̱a̱ nn'aⁿ na jndyendye: —Chjootindyo cwii m'aaⁿtya̱ ñ'eⁿndyo'. Ndo' nda̱nquia nncjo̱lcwa̱'nnda'a na m'aaⁿ nqueⁿ na jñoom ja na m'aⁿ'yo'. 34Quia ljo'cheⁿ nl'ue'yo' ja sa̱a̱ taxocaliu'yo' ja. Ndo' yuu na nnc'o̱o̱ⁿya, 'o xocanda̱a̱ nntsquie'cañom'yo'. 35Quia jo' nt'om nn'aaⁿya nn'aⁿ judíos tyoluena nda̱a̱ nc'iaana: —¿Yuu nncjaayuu tsaⁿm'aaⁿ' na xocanda̱a̱ nliuuya jom? ¿Aa nnc'oomñê quii'ntaaⁿ nc'iaaya nn'aⁿ judíos na jnda̱ t'oom'ndye quii'ntaaⁿ nn'aⁿ griegos, cha nnda̱a̱ m'mo̱o̱ⁿ nda̱a̱na? 36¿Ljo' ñe'catso ñ'oom na matseineiiⁿ luaa' na nl'ua̱a̱ya jom sa̱a̱ xocaliuuya jom? Ndo' na matsoom yuu na wjaⁿ jaa xocanda̱a̱ nntsquia̱caño̱o̱ⁿya jom. 37Xuee na cwintycwii ncuee cwil'ana na t'maⁿti xuee juuna' na cwila't'maaⁿ'ndyena. Juu xuee'ñeeⁿ tjameintyjee' Jesús, seiweeⁿ jñeeⁿ'eⁿ. Tsoom: —'Ñeeⁿ juu na matseiqueeⁿna' ts'om na ñec'oomñe nacje 'naaⁿ' Ty'o̱o̱ts'om, candyontyjo̱ naxa̱ⁿ'a, ndo' catseiyu' ñ'eⁿndyo̱. 38Nnts'aana' ñ'eⁿ tsaⁿ'ñeeⁿ cha'xjeⁿ matso ñ'oom' Ty'o̱o̱ts'om na jnda̱ teiljeii. Juu ts'aⁿ na matseiyu' ñ'eⁿndyo̱, nnaaⁿ' quii' ts'oom cha'cwijom candaa na cwiñe'quia na ticantycwii na wando' ts'aⁿ. 39Luaa' matsoom na ma'mo̱o̱ⁿ cantyja 'naaⁿ' Espíritu Santo na juu nnto'ñoom nn'aⁿ na cwila'yu' ñ'eⁿñê. Ee xjeⁿ'ñeeⁿ tjo̱o̱cheⁿ na nñequiaa Ty'o̱o̱ts'om juu naquii' n'om nn'aⁿ, ee tyoowe'ntyjo̱ xjeⁿ na nntseit'maaⁿ'ñê Jesús. 40Ndo' quii'ntaaⁿ nn'aⁿ na jndyendye quia tyondyena ñ'oommeiⁿ', tyoluena: —Mayuu'cheⁿ tsaⁿs'am'aaⁿ' cwiluiiñê nquii ts'aⁿ na waa ñ'oom na nncwje'cañoom tsjoomnancue na nñequiaa ñ'oom' Ty'o̱o̱ts'om nda̱a̱ya. 41Ndo' jlue nt'omcheⁿ: —Tsaⁿm'aaⁿ' cwiluiiñê Cristo. Ndo' nt'om jlue: —Chiuu sa 'o, juu Cristo ticatsona' na nnaaⁿ Galilea. 42Ee ñ'oom' Ty'o̱o̱ts'om na teiljeii matsona' na juu Cristo cwiluiiñê tsjaaⁿ David na jndyowicantyjoo'. Ndo' mati jom ts'aⁿ tsjoom chjoo Belén yuu na jnaⁿ David. 43Ñ'oomwaa' to̱ⁿ'na' nn'aⁿ cantyja 'naaⁿ' Jesús. 44Ee cwantindye joona ñe'cat'uena jom, sa̱a̱ meiⁿcwii ts'aⁿ tîcat'uii jom. 45Quia jo' nquiee nn'aⁿ na cwil'a cwenta wats'om ty'elcwee'na na m'aⁿ ntyee na cwiluiitquiendye ñequio nn'aⁿ tmaaⁿ' fariseos. Tax'ee naⁿ'ñeeⁿ nda̱a̱ nn'a na cwil'a cwenta wats'om: —¿Chiuu na tînquio'ñ'om'yo' jom? 46T'o̱o̱ naⁿ'ñeeⁿ na cwil'a cwenta wats'om, jluena: —Meiⁿjom ndii' tyoondya̱a̱yâ na nntseineiⁿ cwii ts'aⁿ cha'na na matseineiⁿ tsaⁿm'aaⁿ'. 47Quia jo' fariseos'ñeeⁿ t'o̱o̱na nda̱a̱ naⁿ'ñeeⁿ, jluena: —¿Aa cha' mati 'o manquiu'nn'aⁿna'? 48Tjaa'naⁿ cwii ts'aⁿ na matseixmaⁿ n'iaaⁿ oo cwii fariseo na matseiyu' ñ'eⁿñê. 49Sa̱a̱ naⁿm'aⁿ' na cje cwil'a, ticala'no̱ⁿ'na ljeii na matsa̱'ntjom Ty'o̱o̱ts'om. Joona la'xmaⁿna na catsuundyena. 50T'o̱ Nicodemo, tsaⁿ na tyje'cañoom na m'aaⁿ Jesús cwii teijaaⁿ. Jom macañ'eeⁿ ñ'eⁿ naⁿmaⁿn'iaaⁿ'ñeeⁿ. 51Tsoom: —Ñ'oom na matsa̱'ntjom Ty'o̱o̱ts'om na teiljeiina' na cwileiñ'o̱o̱ⁿya, manquiuuya na matsona' na ticaty'iomyana' na nntu'xa̱a̱ⁿya cwii ts'aⁿ cwii tjo̱o̱cheⁿ na nndya̱a̱ya jnaaⁿ', ndo' na nliuuya ljo' s'aa. 52T'o̱o̱ naⁿ'ñeeⁿ nnoom, jluena: —¿Aa maxjeⁿ mati 'u ts'aⁿ na jnaⁿ' Galilea? Tcuu tcuu catsei'naⁿ' ñ'oom' Ty'o̱o̱ts'om na teiljeii, quia jo' nljei' tjaa'naⁿ cwii profeta na nnaⁿ Galilea. 53Ndo' cwii ndo' cwiindyena ty'ena w'aana.
Juan 7


4Ee m'aⁿ nn'aⁿ quii'ntaaⁿ'yo' na cwilajomndyena ñ'eⁿndyo' sa̱a̱ cwinquio'nn'aⁿna 'o. Ñ'oom' Ty'o̱o̱ts'om na jach'ee xuee teiljeii ma'mo̱ⁿna' cantyja 'naaⁿna na nnt'uiiwi'na' joona cha'xjeⁿ laxmaⁿna na nntjoomna. Joona tic'omna cantyja 'naaⁿ'aⁿ, ee cwiwil'uee'ndyena juu naya na matseixmaaⁿ na wanaaⁿ na nnc'omyana ñequio nn'aⁿ ndo' naljo' cwil'ana cwitjeii'ndyena cantyja 'naaⁿ' Jesucristo na cwiluiiñê na matsa̱'ntjoom jaa ndo' macanda̱ nqueⁿ tjacantyja na t'maⁿ cwiluiiñê jo nda̱a̱ya.
Judas 1:4
One App.
815 Languages.


1'O patrom na m'aⁿ moso 'naⁿ'yo' na cwindye'ntjomtyeⁿna nda̱a̱'yo', cal'a'yo' ñ'eⁿndyena ljo' na maty'iomyana' ee manquiu'ya'yo' cañoom'luee m'aaⁿ cwii na cwiluiiñe na matsa̱'ntjom 'o na nñequia'yo' cwenta nnoom. 2Ticwintqueⁿ'yo' na ñequii'cheⁿ cwilaneiⁿ'yo' nnom Ty'o̱o̱ts'om. C'oom'ya n'om'yo' na cwil'a'yo' na ljo'. Ndo' ñequii'cheⁿ quia'yo' na quianl'uaaⁿ'aⁿ. 3Mati calaneiⁿ'yo' nnoom cantyja 'naaⁿyâ cha' nncju'naaⁿñena' na nñequiaayâ ñ'oom'm na cwe' wanty'iu m'aaⁿna' na cantyja 'naaⁿ' juuna' m'aaⁿya w'aancjo. 4Cataⁿ'yo' nnoom na xcwe nñequiaya ñ'oom'ñeeⁿ cha'xjeⁿ na matsona'. 5Quia na m'aⁿ'yo' quii'ntaaⁿ nn'aⁿ na tyoola'yu', c'om'yo' na jndo̱'ya n'om'yo'. Ticwii cwii ndii' na maju'naaⁿñena' na nlaneiⁿ'yo' nda̱a̱na cantyja 'naaⁿ' Cristo, cal'a'yo' na ljo'. 6Ñ'oom na cwilaneiⁿ'yo', ñequii'cheⁿ cats'aana' na cjawee' nquiu nn'aⁿ, cha ya nla'no̱ⁿ'yo' cwaaⁿ ñ'oom nnt'o̱'yo' nda̱a̱na. 7Nquii ti'nn'aaⁿya Tíquico na jeeⁿ wi' ts'o̱o̱ⁿya, nntseicañeeⁿ 'o cantyja 'naⁿya. Jeeⁿ xcwee' ts'oom na mateijneiⁿ ja na mandi'ntjoom nnom Ta Jesús. 8Macwe' jo' majño̱o̱ⁿya jom na m'aⁿ'yo' na nntsoom nda̱a̱'yo' chiuu waa na jo̱m'aaⁿya ndo' na nñequiaaⁿ na jnda̱'yo' naquii' na cwilayu'yo'. 9Mati ñequio jom mawjaa Onésimo, cwii ncjo'yo' na jeeⁿ wi' ts'o̱o̱ⁿya jom na jeeⁿ xcwee' ts'oom ñ'eⁿ Ty'o̱o̱ts'om. Wendye joona nluena nda̱a̱'yo' cha'tso na cwiluii ljooñe. 10Matseicwanom Aristarco na xmaⁿndyo'. M'aaⁿñê w'aancjo ñ'eⁿndyo̱. Mati Marcos tyjee Bernabé matseicwanoom na xmaⁿndyo'. Jnda̱ jndye'yo' ñ'oom xeⁿ na aa nncue'cañoom 'o cato'ñoom'yo' jom na xcwee' n'om'yo'. 11Juu Jesús tsaⁿ na jnda̱ we xuee' Justo, matsoom na xmaⁿndyo'. Quii'ntaaⁿ nn'aⁿ judíos na cwila'yu' manda̱ ndyeendye joona cwiñequiana na t'maⁿ ts'o̱o̱ⁿ na cwiñequiaayâ ñ'oom na quiandye nn'aⁿ na nntsa̱'ntjom Ty'o̱o̱ts'om joona. 12Juu Epafras, cwii ncjo'yo', matseicwanoom na xmaⁿndyo'. Cwiluiiñê ts'aⁿ na mandi'ntjom nnom Cristo Jesús. Ñequii'cheⁿ matseineiiⁿ nnom Ty'o̱o̱ts'om cantyja 'naⁿ'yo' na nncwintyje'tyeⁿ'yo' jo nnom ndo' ñequio na xcwee' n'om'yo' na nl'a'yo' yuu na l'ue ts'om. 13Macwji'yuu'ndyo̱ cantyja 'naaⁿ'aⁿ na jeeⁿ majoo' ts'oom, ñequii'cheⁿ matseineiiⁿ nnom Ty'o̱o̱ts'om cantyja 'naⁿ'yo', 'o ndo' mati nn'aⁿ tsjoom Laodicea ñequio tsjoom Hierápolis. 14Nquii Lucas, tyonasei, matseicwanoom na xmaⁿndyo'. Jeeⁿ jnda ntyjiiya ñ'eⁿñê. Ndo' mati tso Demas xmaⁿndyo'. 15Candu'yo' na xmaⁿndye nn'aⁿ na cwila'yu' na m'aⁿ Laodicea. Mati xmaⁿñe Ninfas ñequio tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na cwitjomndye waⁿ'aⁿ. 16Quia na jnda̱ jla'naⁿ'yo' cartawaañe, cala'cwanom'yo' juuna' na m'aⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ Laodicea cha na nla'naaⁿna juuna', ndo' mati 'o cala'naⁿ'yo' carta na matseicwano̱ⁿya na m'aⁿ joona. 17Ndo' candu'yo' nnom Arquipo na matsjo̱o̱ queⁿñê na nntseicanda̱a̱'ñê ts'iaaⁿ na jnda̱ ty'iom Ta Jesús jom. 18Mannco̱ Pablo ñequio ts'o̱o̱ya matseiljeiya na xmaⁿndyo'. Cjaañjoom' n'om'yo' na m'aaⁿya pra̱so. Quiaa Ty'o̱o̱ts'om na nto'noom'yo' naya na matseixmaaⁿ. Amén.
Colosenses 4


1'O nn'aaⁿya, cantyja 'naaⁿ' na nncwjee'nnda' Ta Jesucristo cwentaaya ndo' na nntjomndyo̱ yuu na m'aaⁿ, cwitaaⁿyâ nda̱a̱'yo' 2na tilachui'yo' chiuu m'aaⁿ' n'om'yo' ñ'oomwaa' meiⁿ tiñequiandyo' cantyja cwii nnom na quia nluii nntseicaty'uena' 'o oo cwii ñ'oom na mañequiaa ts'aⁿ cantyja 'naaⁿ' jo' oo cwii carta na waa ñ'oom na jâ jla'cwano̱o̱ⁿyâ juuna' na matsona' na jnda̱ tue'ntyjo̱ xjeⁿ na nncwjeeⁿ'eⁿ. 3Meiⁿcwii tiñe'quiandyo' na nnquiu'nn'aⁿ ñ'oomwaa' 'o ee cwitjo̱o̱cheⁿ na nncue'ntyjo̱ xuee'ñeeⁿ maxjeⁿ nla'wendye nn'aⁿ nacjoo' Ty'o̱o̱ts'om ndo' nleitquioo'ñe juu tsaⁿs'a na jeeⁿ tiaa', majndaa' na nntsuuñê nnts'aa Ty'o̱o̱ts'om. 4Jom nncjaⁿ nacjoo cha'tso na la'xmaⁿ cwentaa' Ty'o̱o̱ts'om ñequio cha'tso nnom na cwila't'maaⁿ'ndye nn'aⁿ. Jo' chii ncjaaqueⁿ'eⁿ naquii' wats'om t'maⁿ 'naaⁿ' Ty'o̱o̱ts'om. Nncwjeeⁿ'eⁿ ñ'oom na jom cwiluiiñê nquii Ty'o̱o̱ts'om ndo' cala't'maaⁿndye nn'aⁿ jom. 5¿Aa ticjaañjoom' n'om'yo' na jnda̱ tsjo̱o̱ya ñ'oommeiⁿ' nda̱a̱'yo' quia na ñet'o̱o̱ⁿya ñ'eⁿndyo'? 6Ndo' macwila'no̱ⁿ'ya'yo' 'ñeeⁿ na matseitsaaⁿ'ñeya tsaⁿ'ñeeⁿ cha na ticwitquioo'ñe cwitjo̱o̱cheⁿ na nncue'ntyjo̱ xjeⁿ na ntyjii Ty'o̱o̱ts'om. 7Ee juu ts'iaaⁿ' natia na wanty'iuu' m'aⁿna' je' mach'eena' quii'ntaaⁿ nn'aⁿ, na maje'ndyo macanda̱ macaⁿna' na nleindyo̱o̱ nqueⁿ na matseitsaaⁿ'ñê na nnc'oom tsaⁿ'ñeeⁿ. 8Quia ljo'cheⁿ nleitquioo'ñe juu tsaⁿ'ñeeⁿ na waljoo'cheⁿ na tia ts'aⁿñe. Ndo' nquii Ta Jesús quia na nncwjeeⁿ'eⁿ ñequio najndeii na neiⁿncoo' nacaxuee na cwiluiiñê, nntseicueeⁿ'eⁿ tsaⁿ'ñeeⁿ ñequio jndye 'ñom. 9Juu tsaⁿ'ñeeⁿ na wi'ñeti nñoom ñequio najndeii na matseixmaⁿ Satanás. Nnquiu'nn'aaⁿ nn'aⁿ ñequio ts'iaaⁿ na nnts'aaⁿ ndo' ñequio jndye nnom 'naaⁿ na meiⁿjom tiquinty'iaa nn'aⁿ. 10Nntseineiiⁿ cha'tso nnom ñ'oom na wi' na nñequiu'nn'aaⁿ nn'aⁿ na jnda̱ teijndaa' na nntsuundye. Ee joona tînquiandyena na nnquioo na jnda nquiuna ñ'oom na mayuu' na nncwji'n'maaⁿñena' joona. 11Nc'e na luaa', 'ndii Ty'o̱o̱ts'om na cwe' ñ'oom cantu nñe'quiu'nn'aⁿna' joona ndo' nla'yu'na ñ'oom na tiyuu', 12s'aaⁿ na luaa' cha nnt'uiityeⁿna' cha'tsondye nn'aⁿ jnaaⁿ' na ti'cato'ñoomna ñ'oom na mayuu' ee neiiⁿtina na nl'ana natia. 13'O nn'aaⁿya na jeeⁿ candya' ts'om Ta Jesús, jeeⁿ maty'iomyana' na ñequii'cheⁿ nñequiaayâ na quial'uaa' Ty'o̱o̱ts'om cantyja 'naⁿ'yo' ee cwitjo̱o̱cheⁿ na nncuaa tsjoomnancue tjeii'ñê 'o na nlui'n'maaⁿndyo'. Ndo' tqueⁿño̱o̱ⁿ 'o cantyja 'naaⁿ'aⁿ nc'e Espíritu, ndo' teil'uee'ñê ñ'oom na mayuu' na jnda̱ macwila'yu'yo'. 14Ee ñequio juu ñ'oom naya na tyoñequiaayâ nda̱a̱'yo', jo' na tcwaaⁿ 'o cha nnda̱a̱ nla'jomndyo' cantyja na cwiluiit'maⁿñe Jesucristo na cwiluiiñê na matsa̱'ntjoom jaa. 15Jo' chii 'o nn'aⁿya, caljoo'ndyo'tyeⁿ'yo' ñequio ñ'oom na ñet'mo̱o̱ⁿyâ nda̱a̱'yo' ñequio carta na jla'cwano̱o̱ⁿyâ na m'aⁿ'yo', tintsuu' n'om'yo' joona'. 16Nquii Jesucristo na cwiluiiñê na matsa̱'ntjoom jaa ndo' nquii Tsotya̱a̱ya Ty'o̱o̱ts'om na jom nc'e naya na matseixmaaⁿ m'aaⁿ na jeeⁿ wi' ts'oom jaa mañequiaaⁿ na ticantycwii na m'aaⁿya na t'maⁿ n'o̱o̱ⁿya ñequio na cwicantyjaa'ya n'o̱o̱ⁿya jom, 17quiaaⁿ na nla'xmaⁿ'yo' na t'maⁿ n'om'yo' ndo' na nnc'om' jnda̱'yo' cantyja 'naaⁿ'aⁿ cha cha'tso na cwilaneiⁿ'yo' ñequio na cwil'a'yo' nla'xmaⁿ joona' na ya.
2 Tesalonicenses 2


1Quia cwil'uuyâ na luaa', ¿aa m'aaⁿ' n'om'yo' na cwito̱o̱'nnda'â na cwila't'maaⁿ'ndyo̱ cheⁿncjo̱o̱yâ cantyja 'naaⁿ' ts'iaaⁿ na cwil'aayâ? Oo ¿aa cwila'tiuu'yo' na macaⁿna' na nntsañ'o̱o̱ⁿyâ cartas na cwilue nt'omcheⁿ nn'aⁿ na jeeⁿ canda̱a̱' ts'iaaⁿ na cwil'aayâ? Oo ¿aa nntaaⁿyâ na quia'yo' carta na nndu'yo' na jeeⁿ canda̱a̱' ts'iaaⁿ cwil'aayâ? Nt'omcheⁿ nn'aⁿ luaa' cwil'ana. 2Sa̱a̱ mancjo'ti'yo' cwiluiindyo' cha'cwijom cwii tsom na teiljeiina' naquii' n'o̱o̱ⁿyâ na ma'mo̱ⁿna' nda̱a̱ nn'aⁿ na cwijaacañjoom' ts'iaaⁿ 'naaⁿ' Ty'o̱o̱ts'om na cwiluii quii'ntaaⁿ'yo'. Nc'e cantyja 'naaⁿ' juuna' nnda̱a̱ nljeii ts'aⁿ chiuu waa ts'iaaⁿ na tyots'aa quii'ntaaⁿ'yo' ndo' nnda̱a̱ nndii na jla'ljo'yo' Jesucristo. 3Cwiwitquioo'ya na 'o laxmaⁿ'yo' cwii carta na nquii Cristo seiljeiⁿ cantyja 'naaⁿ' ts'iaaⁿ na jnda̱ macwil'aayâ quii'ntaaⁿ'yo', na nchii teiljeii juuna' ñequio ndaantom, sa̱a̱ ñequio Espíritu Santo, meiⁿ nchii nacjoo' lcaa'ljo̱' sa̱a̱ teiljeiina' naquii' n'om'yo'. 4Manquiuuyaayâ na luaa' waa ee cwicantyjaa' n'o̱o̱ⁿyâ Ty'o̱o̱ts'om nc'e Cristo. 5Meiⁿ nchii ncjo̱o̱yâ waa cwii nnom na laxmaaⁿyâ na nda̱a̱ nl'uuyâ na jeeⁿ cwijaacañjoom' ts'iaaⁿ 'naaⁿ'aⁿ na cwil'aayâ, nquii Ty'o̱o̱ts'om mañequiaaⁿ na cwijaacañjoom' cwil'aayâ juuna'. 6Nqueⁿ jnda̱ ty'ioom ts'iaaⁿ jâ na cwicanda̱a̱ cwindya̱'ntjo̱o̱ⁿyâ cantyja 'naaⁿ' ñ'oom na tijoom cachuii' na mañequiaana' na nlui'n'maaⁿndye nn'aⁿ. Juu ñ'oom'ñeeⁿ waa najndeiina' na matseijndaa'ñena' na cwita'ndo'xco añmaaⁿ nn'aⁿ nc'e Espíritu Santo. Nchii maqueⁿna' xjeⁿ nn'aⁿ cha'xjeⁿ mach'ee ljeii naqui. Ee ljeii'ñeeⁿ matseijndaa'ñena' na cwje nn'aⁿ. 7Juu ljeii na tqueⁿ Moisés, teiljeiina' cjoo' lcaa' ljo̱'. Ñeseixmaⁿna' na caxueena' hasta tyoch'eena' na caxuee nnom Moisés, meiⁿ leicanda̱a̱ nty'iaa nn'aⁿ Israel nnoom ndo' juu na caxuee nnoom cheⁿndyocheⁿ tjanduu'na'. Juu ljeii'ñeeⁿ na seijndaa'ñena' na cwiwje nn'aⁿ, tyjee'na' ñequio na caxuee na cwiluiiñe Ty'o̱o̱ts'om, 8nc'e na luaa' tyotseixmaⁿ juu na caxuee'ñeeⁿ, cwanti t'maⁿti tseixmaⁿ ñ'oom na tijoom cachuii' na cwito'ño̱o̱ⁿya na matseijndaa'ñe Espíritu Santo. 9Ee xeⁿ juu ñ'oom na seijndaa'ñena' na nnt'uiityeⁿna' nn'aⁿ tyotseixmaⁿna' na caxuee na cwiluiiñe Ty'o̱o̱ts'om, quia jo' juu ñ'oom na maqueeⁿ jaa na tjaa jnaⁿ jlaxmaaⁿya, t'maⁿti na caxuee na tseixmaⁿna', nchiiti ñ'oom na tqueeⁿjñeeⁿ. 10Meiiⁿ t'maⁿ na caxuee tyotseixmaⁿ ljeii na tqueⁿ Moisés, sa̱a̱ juu ñ'oom na maqueⁿ Ty'o̱o̱ts'om jaa na tjaa jnaⁿ laxmaaⁿya, t'maⁿticheⁿ nacaxuee na tseixmaⁿna'. 11Jo' chii xeⁿ juu ñ'oom'ñeeⁿ na ticwiyoo' meiiⁿ t'maⁿ tyotseixmaⁿna' na caxuee na cwiluiiñe Ty'o̱o̱ts'om, sa̱a̱ je' juu ñ'oom na cwiljotyeⁿ t'maⁿticheⁿ na caxuee na cwiluiiñê tseixmaⁿna'. 12Nc'e juu ñ'oomxcowaa' mañequiaana' na cwicantyjaa' n'o̱o̱ⁿyâ, jo' jo' na cwilana̱a̱ⁿyâ juuna' nda̱a̱ nn'aⁿ ñequio na t'maⁿya n'o̱o̱ⁿyâ. 13Meiⁿ tiquil'aayâ cha'na tyoch'ee Moisés na tyotseicata̱a̱ⁿ'a̱ⁿ nnoom ñequio liaa cha juu na caxuee nnoom na ñeya tjantycwiina', titquioo' juuna' nda̱a̱ nn'aⁿ Israel. 14Sa̱a̱ naⁿ'ñeeⁿ tîcala'no̱ⁿ'na na luaa' tyoch'eeⁿ ee xjeⁿ je'cheⁿ quia cwila'naaⁿna ñ'oom tquiee'ñeeⁿ na tquiaa Moisés nda̱a̱na waa cwii na cha'cwijom liaa na matseicu'na' na nla'no̱ⁿ'na na juu jo' macanda̱ maquindyo̱na' quia na matseiyu' ts'aⁿ ñequio Cristo. 15Ee xjeⁿ je'cheⁿ, quia na cwila'naaⁿna ñ'oom na tyoñequiaa Moisés, ticala'no̱ⁿ'na juuna'. Matseijomna' cha'cwijom na ta̱' na nla'no̱ⁿ'na juuna'. 16Sa̱a̱ quia cwilcwe' ts'om ts'aⁿ jnaaⁿ' na nntioñe l'o̱ nquii na cwiluiiñe na matsa̱'ntjom, matseicanaaⁿñena' na nntsei'no̱ⁿ' ñ'oom'ñeeⁿ. 17Ee manquii na cwiluiiñe na matsa̱'ntjom jaa, manquiityeeⁿ cwiluiiñê Espíritu, ndo' meiⁿquiayuucheⁿ na m'aaⁿ Espíritu na cwiluiiñê, jo' cwindyaandye nn'aⁿ. 18Jo' chii cha'tsondyo̱ jaa nc'e na ticata̱' nda̱a̱ya ñequio cwii liaa, matseijomna' jaa cha'cwijom tsjo̱'jnom na maju'na' na caxuee na cwiluiiñe Jesús na matsa̱'ntjoom jaa, ndo' 'io ndi 'io matseijomtina' jaa cha'na nqueⁿ na jaawijndyeti matseit'maaⁿ'ñena' jom na juu jo' cwinaⁿna' cantyja 'naaⁿ' nqueⁿ na matsa̱'ntjoom jaa, na cwiluiiñê Espíritu.
2 Corintios 3


1Seii'a nmeiiⁿ la'xmaⁿna' cha'cwijom cwii w'aa na cwe' cwantindyo chu waana'. Ndo' manquiuuya xeⁿ nntyuii' juuna' jnda̱ seijndaa'ñe Ty'o̱o̱ts'om w'aa na xcona' jo cañoom'luee na ticantycwii na waana', na nchii nn'aⁿ l'a juuna'. 2Ee mayuu' yocheⁿ na cwitando̱o̱'a ñequio seii'a nmeiiⁿñe, cwila'ncjoo'ndyo̱ ee queeⁿ n'o̱o̱ⁿya na nnc'o̱o̱ⁿya w'aaxco na waana' cañoom'luee, 3ee na nla'xmaaⁿya juuna', nntseijomna' jaa cha'cwijom ts'aⁿ na cwee liaa', nchii cha'na ts'aⁿ na ñecasei'ñe. 4Seii'a nmeiiⁿ na laxmaⁿna' cha'cwijom w'aa yuu na cwic'a̱a̱ⁿya, jaawi'ndaa'na', jo' cwilancjoo'ndyo̱ ndo' matsei'ndaa'na' nquiuuya ee nchii cwe' na ñeca'ndya̱a̱ya seii'a na n'ndiina' jaa cha'cwijom ñecantsei'ndyo̱, sa̱a̱ nc'e na ñe'cwa̱a̱'a seii'a na xcona', cha juu na laxmaaⁿya na cwiwi'ndaa' ndo' na 'oowje cwitsuuñ'eⁿna' nc'e na laxmaaⁿya na ticantycwii na cwitando̱o̱'a. 5Nquii Ty'o̱o̱ts'om jnda̱ seijndaa'ñê na nluii na luaa', ndo' cha na m'mo̱ⁿna' na nntseicanda̱a̱'ñê juuna', jnda̱ tquiaaⁿ Espíritu Santo naquii' n'o̱o̱ⁿya, cwii na ma'mo̱ⁿna' na cwiljotyeⁿ ñ'oom na jnda̱ tsoom. 6Jo' chii cwiñ'omt'maaⁿ'ndyo̱ n'o̱o̱ⁿya na yocheⁿ na ndicwaⁿ tando̱o̱'a ñequio seii'a nmeiiⁿ, tyooto'ño̱o̱ⁿya w'aaya, ñecatsona' na tic'o̱o̱ⁿya ñequio nqueⁿ na cwiluiiñê na matsa̱'ntjoom jaa. 7Ee cwitsam'aaⁿtya̱a̱ya nc'e na cwila'yu'ya cwii n'o̱o̱ⁿya ñ'eⁿñê, nchii nc'e na cwinty'iaanda̱a̱ya jom. 8Sa̱a̱ m'aaⁿya na quit'maⁿ n'o̱o̱ⁿya Ta Jesús ndo' nl'ueyaya n'o̱o̱ⁿya na tacatando̱o̱'tya̱a̱ya ñequio seii'a nmeiiⁿ cha nnda̱a̱ nntando̱o̱'a yuu na m'aaⁿ. 9Jo' chii cha'tso na cha'tso na cwil'aaya, cwijoo' n'o̱o̱ⁿya na ñequii'cheⁿ cal'aaya yuu na cwijaawee'ntyjeeⁿ, meiiⁿ na cwitsam'aaⁿtya̱a̱ya ñ'eⁿ seii'a nmeiiⁿ, oo meiiⁿ na jnda̱ 'ndya̱a̱ya juuna'. 10Ee cha'tsondyo̱ nncwintyja̱a̱'a jo nnom Cristo na nncu'xeeⁿ jaa, cha cwii cwiindyo̱ nnto'ño̱o̱ⁿya cantyjati na jnda̱ ñel'aa xjeⁿ na ñet'o̱o̱ⁿya ñequio seii'a, aa na maty'iomyana' ndo' aa na tia. 11Nc'e na nntu'xeⁿndye nn'aⁿ, jo' chii cwijoo' n'o̱o̱ⁿyâ na quiandye nn'aⁿ cantyja 'naaⁿ'aⁿ. Nquii Ty'o̱o̱ts'om ntyjiijndaa'ñê chiuu n'o̱o̱ⁿyâ ndo' ntyjaa' n'o̱o̱ⁿyâ na mati 'o. 12Tinc'oom' n'om'yo' na ñe'calat'maaⁿ'ndyo̱ cheⁿncjo̱o̱yâ nda̱a̱'yo'. Jâ cwe' cwiñequiaayâ na wanaaⁿ na c'om'yo' na jnda nquiu'yo' jâ, cha nnda̱a̱ nla'lcwe'yo' ñ'oom nda̱a̱ nn'aⁿ na cwilas'andye cantyja chiuu na cwiwitquioo', nchii cantyja chiuu tseixmaⁿ ts'aⁿ naquii' ts'om. 13Ee meiiⁿ cwilue nn'aⁿ na jnda̱ teintjeiⁿndyô̱, luaa' laxmaaⁿyâ nc'e Ty'o̱o̱ts'om, ndo' xeⁿ laxmaaⁿyâ ts'aⁿ na yaa', luaa' waa cha' cateijndeiina' 'o. 14Juu na m'aaⁿ Cristo na candya' ts'oom jâ cwiluiiñena' cwii na matsa̱'ntjomna' ee nquiuuyaayâ na tueeⁿ'eⁿ cwentaa cha'tsondye nn'aⁿ, jo' chii cha'tsondyo̱ cwiluiindyo̱ l'oo. 15Tueeⁿ'eⁿ cwentaa cha'tsondye nn'aⁿ cha joo nn'aⁿ na cwitando'na tic'omtina cantyja na l'ue n'om nquieena, sa̱a̱ catando'na cantyja 'naaⁿ' nqueⁿ na tueeⁿ'eⁿ ndo' tando'xcoom cwentaana. 16Jo' chii je' tacotjeii'â cwenta chiuu tseixmaⁿ ts'aⁿ cha'xjeⁿ nn'aⁿ tsjoomnancue cwitjeii'na cwenta chiuu tseixmaⁿ cwii x'iaana. Tyowaa cwii tiempo maluaa' tyotjeii'â cwenta chiuu tseixmaⁿ Cristo sa̱a̱ je' tacol'aayâ na ljo'. 17Jo' chii ts'aⁿ na matseitjoom'na' juu ñequio Cristo, cwiluiiñe ts'aⁿ na jnda̱ tuiiñe xco. Cha'tso na tijo'ndyo na ñeseixmaaⁿ jnda̱ teinom, cha'tso cantyja 'naaⁿ'aⁿ laxmaⁿ xcona'. 18Nquii Ty'o̱o̱ts'om mach'eeⁿ ts'iaaⁿmeiⁿ', majom maqueeⁿ jaa na cwiljoya ts'oom ñ'eⁿndyo̱ nc'e Cristo ndo' maty'ioom ts'iaaⁿ jaa na quiandye nn'aⁿ na caljoya ts'oom ñ'eⁿndyena. 19Luaa matsona': Cwiljoya ts'om Ty'o̱o̱ts'om ñ'eⁿ nn'aⁿ nc'e Cristo, meiⁿ ticwjaa'ñê cwenta na la'xmaⁿna jnaⁿ, ndo' ty'ioom ts'iaaⁿ nda̱a̱yâ na nñequiaayâ ñ'oom nda̱a̱ nn'aⁿ na cwiljoya ts'oom ñ'eⁿndyena. 20Je' cwiluiindyô̱ nn'aⁿ na cwila'candii 'o ñ'oom na matseicwanom Cristo na m'aⁿ'yo'. Maty'iomna' na nquii Ty'o̱o̱ts'om matseity'ooñê nda̱a̱'yo' ñequio ñ'omndyua̱a̱yâ. Jo' chii ñequio xuee' Cristo cwila'ty'oondyô̱ nda̱a̱'yo' na caljoya n'om'yo' ñ'eⁿ Ty'o̱o̱ts'om. 21Cristo meiⁿcwii jnaⁿ tîcatseixmaaⁿ, sa̱a̱ nc'e na candya' ts'om Ty'o̱o̱ts'om jaa, jo' na s'aa na matseixmaaⁿ jnaⁿ cha jaa na matseitjoom'na' ñ'eⁿñê nnda̱a̱ nla'xmaaⁿya cantyja na maty'iomyana' cha'xjeⁿ na macaⁿna'.
2 Corintios 5


1'O nn'aaⁿya, cantyja 'naaⁿ' cwaaⁿ xuee oo cwaaⁿ xjeⁿ na nndyonnda' Ta Jesús, meiⁿ ticaⁿna' na nntseiljeiya. 2Ee manquiu'ya'yo' nncue'ntyjo̱ xuee na nndyonnda' Ta Jesús xjeⁿ na tic'om c'ee nn'aⁿ na nluii na ljo'. Matseijomna' cha'na quia na macwjee' tsaⁿnch'ue. 3Xcwe xjeⁿ quia cwilue nn'aⁿ: "Je' tjaa'naⁿ tia', tjaa'naⁿ na teincuu'", majuu xjeⁿ'ñeeⁿ ñejomto nquioo nawi' t'maⁿ nacjoona cha'xjeⁿ quia na manaⁿna' na maquiina' yuscu na manntseincuii, meiⁿ tjaa'naⁿ na cwii nnda̱a̱ nndyaandye nn'aⁿ juu nawi'ñeeⁿ. 4Sa̱a̱ 'o nn'aⁿya, ticalaxmaⁿ'yo' cantyja 'naaⁿ' na jaaⁿñe, jo' chii juu xuee na nncwjee'nnda' Ta Jesús xocatseijomna' juuna' cantyja 'naⁿ'yo' cha'na quia na nncwjee' tsaⁿnch'ue waa' ts'aⁿ. 5Jaa la'xmaaⁿya cantyja 'naaⁿ' naxuee. Tila'xmaaⁿya cantyja 'naaⁿ' natsjom oo cantyja 'naaⁿ' najaaⁿñe. 6Jo' chii maty'iomna' na c'o̱o̱ⁿya na wando' n'o̱o̱ⁿya ndo' queⁿndyo̱cheⁿncjo̱o̱ya xjeⁿ cantyja 'naaⁿya jo nnom Ty'o̱o̱ts'om. Ee ticatsona' na c'o̱o̱ⁿya cha'cwijom na cwindaaya cha'na nt'omcheⁿ nn'aⁿ na tyoola'yu'. 7Ee nn'aⁿ na cwinda, natsjom cwindana, ndo' nn'aⁿ na cwicandyee, natsjom cwindyeena, 8sa̱a̱ nc'e na cwilaxmaaⁿya cantyja 'naaⁿ' naxuee, cwa queⁿndyo̱cheⁿncjo̱o̱ xjeⁿ, cha'waati xuee c'o̱o̱ⁿya cha'na ts'aⁿ na canda̱a̱' xqueⁿ. Matsona' na cata'ñoom'ndyo̱ cheⁿncjo̱o̱ya ñequio na cwilayu'ya n'o̱o̱ⁿya ñ'eⁿ Ty'o̱o̱ts'om ndo' ñequio juu na m'aaⁿya na wi' n'o̱o̱ⁿya nn'aⁿ ñequio juu na ntyjaa' n'o̱o̱ⁿ na nncwji'n'maaⁿñe Ty'o̱o̱ts'om añmaaⁿya cha'xjeⁿ mawañoom' tjaⁿxqueⁿxjo xqueⁿ sondaro. 9Ee nchii seijndaa'ñe Ty'o̱o̱ts'om na nnt'uiityeeⁿ jaa naquii' nawi' t'maⁿ. Sa̱a̱ tqueeⁿ jaa na nndaaya na nlui'n'maaⁿndyo̱ nc'e nquii Ta Jesucristo. 10Jom tueeⁿ'eⁿ cwentaaya cha tjoom' na nntando̱o̱'a ñ'eⁿñê quia na nndyonnaaⁿ'aⁿ, meiiⁿ na ndicwaⁿ tando̱o̱'a ndo' meiiⁿ na aa jnda̱ tja̱a̱ya. 11Jo' chii cwii ndo' cwiindyo' quia'yo' na t'maⁿ n'om ntyjee'yo' na nc'oonajnda̱na cha'xjeⁿ na cwil'a'yo'. 12'O nn'aⁿya, cwitaaⁿyâ na cala'tmaaⁿ'ndyo' nn'aⁿ na cwil'a ts'iaaⁿ 'naaⁿ' Ty'o̱o̱ts'om quii'ntaaⁿ'yo' na cwijndoo'na ts'iaaⁿ 'naaⁿ'aⁿ ndo' na cwila'jndo̱'na n'om'yo'. 13Maty'iomna' na cala't'maaⁿ'ndyo' naⁿ'ñeeⁿ ñequio na jnda nquiu'yo' joona, ee joona jeeⁿ cwila'jnda̱na naquii' ts'iaaⁿwaa'. C'om'yo' na tjoom' ñ'oom ñequio nc'iaa'yo' na tjaa ndia' cacho'yo' ñ'eⁿndyena. 14Ndo' cwila'jndeii' ndyua̱a̱yâ nda̱a̱'yo' 'o nn'aⁿya, na cala'tia'yo' nn'aⁿ'yo' na tiñe'cal'a ts'iaaⁿ. Quia'yo' na t'maⁿ n'om nn'aⁿ na leic'om t'maaⁿ'ndye n'om. Cateijndei'yo' nn'aⁿ na tijnda̱na na tila'yu'ya n'omna. C'om' nioomcheⁿ n'om'yo' ñequio cha'tsondye nn'aⁿ. 15Xeⁿ tis'a cwil'a nn'aⁿ 'o, cal'andyo' cwenta na tinl'a'yo' wi' joona. 'O xuii' cal'a'yo', 'o ñequii'cheⁿ cal'a'yo' yuu na ya ñ'eⁿ nn'aⁿ, meiiⁿ mancjo'ti'yo' oo meiiⁿ ñ'eⁿ meiⁿquia ts'aⁿ. 16Ñequii'cheⁿ c'om'yo' na neiⁿnco n'om'yo'. 17Tintsawi'ntyje'yo' na cwilaneiⁿ'yo' nnom Ty'o̱o̱ts'om. 18Cha'tso na mach'eena' ñequiondyo' quia'yo' na quianl'uaa' Ty'o̱o̱ts'om ee luaa' l'ue ts'oom ñ'eⁿndyo' 'o na cwila'yu'yo' ñ'eⁿ Cristo Jesús. 19Tila'tsaaⁿ'ndyo' ts'iaaⁿ na mach'ee Espíritu Santo quii'ntaaⁿ'yo'. 20Joo ñ'oom na cwiñequia nn'aⁿ na ma'mo̱ⁿ Ty'o̱o̱ts'om nda̱a̱na, til'a'yo' na ticuee' n'om'yo' ñ'oom'ñeeⁿ. 21Cha'tso ñ'oommeiⁿ' catjei'yo' cwenta aa xcwe joona', ndo' ñ'oom na cwiwitquioo' na xcwe, caljoo'ndyo'tyeⁿ'yo' ñequio joona'. 22Cala'tquio̱o̱'ndyo' ñequio cha'tso nnom natia. 23Manquiiti Ty'o̱o̱ts'om, nqueⁿ na mañequiaaⁿ na tjaa ñomtiuu m'aaⁿ ts'aⁿ jo nnoom, jom queⁿño̱o̱ⁿ 'o na canda̱a̱'ndyo'. Cwañom'm cha'waa espíritu 'naⁿ'yo', ñequio añmaaⁿ'yo' ndo' seii'yo' cha caljoo' joona' na meiⁿcwii jnaⁿ tilaxmaⁿna' hasta xjeⁿ na nncwjee'nnda' Jesucristo na cwiluiiñê na matsa̱'ntjoom jaa. 24Nquii Ty'o̱o̱ts'om na macwaaⁿ 'o cwiluiiñê na mayom'm, maxjeⁿ nntseicana̱a̱ⁿ cha'tso nmeiⁿ' cantyja 'naⁿ'yo'. 25'O nn'aaⁿya ñequii'cheⁿ calaneiⁿ'yo' cantyja 'naaⁿyâ nnom Ty'o̱o̱ts'om. 26Quia'yo' na xmaⁿndye cha'tso nn'aaⁿya na m'aⁿ ñ'eⁿndyo' na cwitaⁿ'yo' lueena. 27Ñequio na jndeii ts'iaaⁿ na matseixmaⁿya na tquiaa Ta Jesucristo matio̱o̱ya xuuwaañe nacjo'yo' na cala'naⁿ'yo' cartawaa na nndye cha'tsondye nn'aaⁿya na cwila'yu'. 28Nquii Ta Jesucristo cwentaaya quiaaⁿ na nla'xmaⁿ'yo' naya na matseixmaaⁿ.
1 Tesalonicenses 5


1Nc'e na cwiluiindyô̱ nn'aⁿ na cwil'a ts'iaaⁿ ñ'eⁿ Ty'o̱o̱ts'om, cwil'aayâ ty'oo nda̱a̱'yo' na til'a'yo' na ticato'ñoom'yo' naya na matseixmaaⁿ. 2Ee naquii' ñ'oom' Ty'o̱o̱ts'om na teiljeii matsoom: Jndiiya ñ'oom na tsu' no̱o̱ⁿ juu xjeⁿ na tjawee' ts'o̱o̱ⁿ ñ'eⁿndyu'. Teijndeiya 'u juu xuee na seijndaa'ndyo̱ na nncwji'n'maaⁿndyo̱ 'u. Cala'no̱ⁿ'yo' ñ'oomwaa' na tso Ty'o̱o̱ts'om. Je' cwiwee' xjeⁿ na ñecateijneiⁿ 'o. Je' xcwe xjeⁿ na jeeⁿ ñe'cwji'n'maaⁿñê 'o. 3Meiⁿcwii tiquil'aayaayâ cha catseilcwe'na' ts'om ts'aⁿ, tints'aana' na tia ñ'oom cwiwineiⁿ cantyja 'naaⁿ' ts'iaaⁿ na cwil'aayâ. 4Na cha'tso na cwil'aayâ cwijoo'ya n'o̱o̱ⁿyâ na m'mo̱ⁿna' na cwiluiindyô̱ nn'aⁿ na cwindye'ntjomtyeⁿ nnom Ty'o̱o̱ts'om, na jndye nnom nawi' na cwiwino̱o̱ⁿyâ, m'aaⁿyâ na t'maⁿya n'o̱o̱ⁿyâ, ñequio na matseitjo̱o̱na' na nleil'uee'ndyô̱ ndo' cantyja 'naaⁿ' cwii cwii nnom najndei'na' na mat'uiina' jâ, 5cwitjo̱o̱ⁿyâ na cwicacho̱o̱'â cwil'a nn'aⁿ, ndo' na cwitioomna jâ l'aancjo. Quia waa tacwaxua ndyueena cjooyâ. Ndo' mati m'aaⁿyâ na jndei'na' na cwil'aayâ ts'iaaⁿ cha'na meiⁿquiandyo ts'aⁿ na m'aaⁿ moso. Ndo' na macwji'na' tsaⁿtsjom nda̱a̱yâ ndo' mati cwitjo̱o̱ⁿyâ na matseitjo̱o̱na' ljo' nntquia̱a̱yâ, 6mati cwit'mo̱o̱ⁿyâ na cwiluiindyô̱ nn'aⁿ na cwindye'ntjomtyeⁿ nnom Ty'o̱o̱ts'om cantyja 'naaⁿ' na lju' na cwitsaam'aaⁿyâ ndo' mati na cwila'no̱ⁿ'â ñ'oom na mayuu' ndo' na m'aaⁿyâ na nioom' n'o̱o̱ⁿyâ ñequio nn'aⁿ, ndo' na ya nn'aⁿndyô̱ quio joona, ma'mo̱ⁿna' na ljo' nc'e m'aaⁿ Espíritu Santo ñ'eⁿndyô̱, ndo' cantyja 'naaⁿ' na xcwee'ya n'o̱o̱ⁿyâ na wi' n'o̱o̱ⁿyâ nn'aⁿ, 7ma'mo̱ⁿna' na ljo' nc'e xcwee' n'o̱o̱ⁿya na cwiñequiaayâ ñ'oom na mayuu', cwiluii na ljo' ñequio najndeii na matseixmaⁿ Ty'o̱o̱ts'om. Ntyjaya ndo' ntyjatymaⁿ' cwiwil'uee'ndyô̱ l'o̱ts'iaaⁿ na maty'iomyana'. 8Quia waa cwila't'maaⁿ'ndye nn'aⁿ jâ, quia waa ticuee' n'omna jâ. Quia waa cwiluena na ya nn'aⁿndyô̱, ndo' quia waa cwiluena na tia nn'aⁿndyô̱. Quia waa cwiluena na cantundyô̱ meiiⁿ ñ'oom na mayuu' cwilana̱a̱ⁿyâ. 9Waa xjeⁿ na cwil'a nn'aⁿ ñ'eⁿndyô̱ cha'cwijom la'xmaaⁿya nn'aⁿ na tjaa 'ñeeⁿ cwajnaaⁿ' meiiⁿ jndye nn'aⁿ m'aⁿ na cwita'jnaaⁿ'na jâ. Waa xjeⁿ teincuu' m'aaⁿya na ñe'cala'cwjeena jâ sa̱a̱ ndicwaⁿ cwitando̱o̱'a, cwicacho̱o̱'â sa̱a̱ tyoowja̱a̱yâ. 10Meiiⁿ na maniom na matseichjoo'na' n'o̱o̱ⁿyâ sa̱a̱ m'aaⁿyâ na neiiⁿyâ. Meiiⁿ na jneeⁿ'ndyô̱ sa̱a̱ cantyja 'naaⁿyâ maqueⁿna' jndye nn'aⁿ na tyandyena jo nnom Ty'o̱o̱ts'om. Meiiⁿ na meiⁿchjoo tjaa na cwileiñ'o̱o̱ⁿyâ, sa̱a̱ cha'tsoñ'eⁿ la'xmaⁿna' cwentaayâ. 11'O nn'aⁿya na cwila'yu'yo' na m'aⁿ'yo' tsjoom Corinto, tyoonquio̱'nn'aaⁿyâ 'o, ndyeyu cwilana̱a̱ⁿyâ nda̱a̱'yo'. Tyoola'cuu'â nda̱a̱'yo' chiuu m'aaⁿ' n'o̱o̱ⁿyâ ñ'eⁿndyo'. 12Meiⁿcwii tyooch'eena' na wandii' n'o̱o̱ⁿyâ ñ'eⁿndyo'. Sa̱a̱ xeⁿ laxmaⁿ'yo' na wandii' n'om'yo' ñ'eⁿndyô̱ quia jo' ncjo'yo' waa chiuu cantyja 'naⁿ'yo'. 13Cha'xjeⁿ nquii tquie ts'aⁿ matseineiⁿ nda̱a̱ ntseinda, mats'aa ty'oo nda̱a̱'yo', c'om'yo' na jnda nquiu'yo' ja cha'xjeⁿ jnda ntyjiiya 'o. 14Tilax'iaa'ndyo' ñequio nn'aⁿ na tyoolayu', ee xeⁿ luaa' cwil'a'yo' tixotseiljoyuna' 'o ñ'eⁿndyena. Ee nn'aⁿ na cwil'a yuu na maty'iomyana' xonda̱a̱ nlajomndyena ñequio juu na matseixmaⁿ natia. Meiⁿ nn'aⁿ na cwila'jomndye ñequio na cwiluiiñe naxuee xonda̱a̱ nnla'x'iaa'ndye ñequio na tseixmaⁿ najaaⁿ. 15Ee xotseitjoom'na Cristo ñequio Satanás. Ndo' mati ts'aⁿ na matseiyu', xonda̱a̱ nntseitjoom'na' jom ñequio cwii ts'aⁿ na tyootseiyu'. 16Nn'aⁿ na cwiluiindye waa' Ty'o̱o̱ts'om, ¿aa nnda̱a̱ nleijom ñ'oom joona ñequio nn'aⁿ na cwila't'maaⁿ'ndye 'naⁿ na nchii jom cwiluiindyena'? Ee 'o cwiluiindyo' wats'om 'naaⁿ' Ty'o̱o̱ts'om na wando', cha'xjeⁿ tsoom: Ja nnc'o̱o̱ⁿ naquii' n'omna, ndo' nncono̱o̱ⁿya quii'ntaaⁿna. Ja nntseixmaⁿya Ty'o̱o̱ts'om cwentaana, ndo' joona nluiindyena tmaaⁿ' cwentaya. 17Ndo' na luaa' waa, mati waa cwiicheⁿ ñ'oom'm na teiljeii na matso nqueⁿ na cwiluiiñê na matsa̱'ntjoom jaa. Matsoom: 'O je', calui'yo' quii'ntaaⁿ nn'aⁿ na tia nn'aⁿndye. Catjei'ndyo' cantyja ljo' laxmaⁿ naⁿ'ñeeⁿ. Meiⁿ tant'ue'yo' 'naⁿ na tilju' tseixmaⁿ. Xeⁿ nmeiⁿ' nla'nda̱'yo' quia jo' nloño̱ⁿya 'o. 18Ndo' nntseixmaⁿya Tsotye'yo'. Ndo' mati 'o nla'xmaⁿ'yo' ntseindaaya na naⁿnom ndo' naⁿlcu. Nmeiiⁿ' ñ'oom na tso nqueⁿ na matseixmaaⁿ na catsa̱'ntjoom jaa na tjacantyja na cwiluiiñê najneiⁿ.
2 Corintios 6


1Nquii Catsmaⁿ, quia na seicanaaⁿñê cwiicheⁿ joo na jnda̱ ntquiee' na ta̱'tyeⁿ tsom'ñeeⁿ, quia jo' teicheⁿ cañoom'luee cha'na xcwe hora. 2Jnda̱ jo' nty'ia ntquiee' ángeles na meiⁿ'ntyjee' jo nnom Ty'o̱o̱ts'om. To'ñoomna ntquiee' ntu. 3Ndo' tue'cañoom cwiicheⁿ ángel. Tjameintyjeeⁿ'eⁿ ndyeyu nomts'om na tuiina' ñ'eⁿ s'om cajaⁿ. Maleiñ'oom xo̱' cwentaa' tsioomsuu na tuiina' ñ'eⁿ s'om cajaⁿ. Ndo' to'ñoom cwenta jndye suu na nntseicoom nacjoo' nomts'om na meintyjee' jo nnom tio yuu na wacatyeeⁿ Ty'o̱o̱ts'om. Seitjoom suu'ñeeⁿ ñequio ñ'oom na cwila'neiⁿ cha'tso nn'aⁿ nnom Ty'o̱o̱ts'om, majoo nn'aⁿ na cwiluiindyena cwentaaⁿ'aⁿ. 4Jnda̱ jo' seicoom joona'. Tjawa tsioomsuu'ñeeⁿ jo nnom Ty'o̱o̱ts'om na tjoom'na' ñequio ñ'oom na cwila'neiⁿ nn'aⁿ nnoom na la'xmaⁿ cwentaaⁿ'aⁿ. 5Ndo' juu ángel'ñeeⁿ seicatom'm xo̱' 'naaⁿ'aⁿ ñequio ñoom na ntyjo nomts'om. Jnda̱ chii tjoom'm juuna' xjeⁿ tsjoomnancuecheⁿ. Mañoom' teic'uaa na jndeii cwila'xuaa ntsuee. Jndye nnom na tyowic'uaa. Tco'na' chom tsuee, ndo' s'eii. 6Quia jo' joo ntquiee' ángeles na cwilei'cho ntquiee' ntu, jla'jndaa'ndyena na nntjo̱o̱'na. 7Juu ángel najndyee tjo̱o̱ⁿ'o̱ⁿ ntu 'naaⁿ'aⁿ. Ndo' jnaⁿna' na tua' tsaaⁿ, tua' chom, na tjoom'na' niom'. Tquiaana' tsjoomnancue. Ndo' tco manndyoo' xcwe tsjoomnancue mati tco manndyoo' xcwe n'oom na meiⁿ'ntyjee', ndo' tco cha'tso jnda̱ ndeii. 8Ángel na jnda̱ we tjo̱o̱ⁿ'o̱ⁿ ntu 'naaⁿ'aⁿ, quia jo' ty'oom chom cwii cha'cwijom sjo̱ t'maⁿ, jnda̱ chii tju'na' jo' ts'om ndaaluee. Ndo' manndyoo' xcwe na cha'tso ndaaluee seicwaqueⁿna' niom'. 9Jo' chii s'aana' na manndyoo' xcwe na cha'tso quioo' na m'aⁿ ndaaluee, tja̱yo'. Ndo' manndyoo' xcwe l'aandaa seityuii'na'. 10Ángel na jnda̱ ndyee tjo̱o̱ⁿ'o̱ⁿ ntu 'naaⁿ'aⁿ, quia jo' jnaⁿ cwii caxjuu t'maaⁿ tsjo̱'luee. Cwicoñê cha'cwijom chom scacatsuu ndo' tiooñê nacjoo manndyoo' xcwe candaa ñ'eⁿ lui'xo̱'. 11Ndo' s'aana' jeeⁿ ja ndaatioo'ñeeⁿ cha'cwijom tsco tjacanoom. Jo' chii caxjuu'ñeeⁿ seicajndyuna' tsco tjacanoom. Ndo' jndye nn'aⁿ na teil'uee'ndye ndaa'ñeeⁿ, tja̱na ee jeeⁿ jana'. 12Ángel na jnda̱ ñequiee tjo̱o̱ⁿ'o̱ⁿ ntu 'naaⁿ'aⁿ, quia jo' manndyoo' cha'na xcwe ñe'quioom' ñ'eⁿ chi' sei'ndaa'na'. Teintomna'. Ndo' majo'ti cancjuu tei'ndaa'. Taticwixueena'. Mati ñe'quioom' seitjo̱o̱na' cha'na ñequiee hora na taticwixueeñê. Ndo' mati natsjom, seitjo̱o̱na' cha'na ñequiee hora na taticwixueeñe chi' ñequio cancjuu. 13Quia jo' nty'iaya, mantyja cwiicheⁿ ángel nandye. Ndo' jndiiya na jndeii matseixuaa, tso: —Jeeⁿ wi' nntjoom nn'aⁿ na m'aⁿ tsjoomnancue, quia na nleic'uaa ntu na cwinntjo̱o̱' ndyee ángeles'ñeeⁿ.
Apocalipsis 8


1Jo' chii cw'aa'ndyo' ja cantyja na mats'aaya ee ja jo̱m'aaⁿya cha'xjeⁿ na tyoch'ee Cristo. 2Matseit'maaⁿ'ndyo̱ 'o na ñequii'cheⁿ cwijaañjoom' n'om'yo' ja ndo' cwilawe'yo' ñ'oom na jnda̱ tqua̱a̱ⁿya nda̱a̱'yo' 3Sa̱a̱ l'ue ts'o̱o̱ⁿ na nla'no̱ⁿ'yo' na tseixmaⁿ Cristo xqueⁿ cwii cwii tsaⁿs'a ndo' juu tsaⁿs'a tseixmaaⁿ xqueⁿ scoom'm cha'xjeⁿ nquii Ty'o̱o̱ts'om tseixmaaⁿ xqueⁿ Cristo. 4Jo' chii xeⁿ matiom tsaⁿs'a 'naⁿ xqueⁿ quia matseineiⁿ nnoom oo quia mañequiaa ñ'oom'm, matseijnaaⁿ' tsaⁿ'ñeeⁿ Cristo na cwiluiiñe xqueeⁿ. 5Sa̱a̱ xuii' cantyja 'naaⁿ' cwii yuscu, xeⁿ ticata̱' xqueⁿ quia na matseineiⁿ nnom Ty'o̱o̱ts'om oo quia na mañequiaa ñ'oom'm matseijnaaⁿ'aⁿ saaⁿ'aⁿ. Xeⁿ na ljo' mach'eeⁿ matseijomna' cantyja 'naaⁿ'aⁿ cha'cwijom na jnda̱ teinqui' caseii xqueeⁿ. 6Ndo' xeⁿ tical'ue ts'om yuscu na ñjom 'naⁿ xqueeⁿ, quia jo' cateinqui' xqueeⁿ. Sa̱a̱ nc'e na jeeⁿ t'maⁿ matseijnaaⁿ'na' jom na nno̱ⁿ soxqueeⁿ oo na nnteinqui' caseii, quia jo' cañjom 'naⁿ xqueeⁿ. 7Sa̱a̱ tsaⁿs'a je', ticaty'iomna' na ñjom 'naⁿ xqueeⁿ ee jluii'ñe Ty'o̱o̱ts'om ndo' tqueeⁿ na cantyja 'naaⁿ' juu na caluiit'maaⁿ'ñê sa̱a̱ wandyo̱o̱' cantyja 'naaⁿ' tsaⁿscu ee tsaⁿs'a matseit'maaⁿ'ñena' cantyja 'naaⁿ'aⁿ. 8Ee quia na s'aa Ty'o̱o̱ts'om tsaⁿs'a, nchii teil'uee'ñê tsaⁿscu na tuii na ljo', teil'uee'ñê tsaⁿs'a na s'aaⁿ tsaⁿscu. 9Meiⁿ nchii na s'aaⁿ tsaⁿs'a cha cateijndeiina' tsaⁿscu, s'aaⁿ tsaⁿscu cha cateijndeiina' tsaⁿs'a. 10Manc'e na luaa' waa ndo' nc'e na cwiqueⁿ ángeles cwenta, jo' chii matsona' na cañjom 'naⁿ xqueⁿ yuscu cha m'mo̱ⁿna' na maju'ñecjeeⁿ nnom saaⁿ'aⁿ. 11Sa̱a̱ cantyja 'naaⁿ jaa nn'aⁿ na cwila'yu', waa naya 'naaⁿ' tsaⁿs'a nc'e tsaⁿscu, ndo' mati waa naya 'naaⁿ' tsaⁿscu nc'e tsaⁿs'a. 12Ee meiiⁿ na mayuu' najndyee s'aa Ty'o̱o̱ts'om tsaⁿscu ee tsaⁿs'a, sa̱a̱ mati na mayuu' na m'aaⁿ tsaⁿs'a ee tsaⁿscu, ndo' cha'tsoñ'eⁿ cwinaⁿ na m'aaⁿ Ty'o̱o̱ts'om. 13C'oom'ya n'om'yo', ¿aa ndya' maty'iomyana' na ticañjom 'naⁿ xqueⁿ yuscu na nntseineiⁿ nnom Ty'o̱o̱ts'om? 14Mati ma'mo̱ⁿyana' nda̱a̱ya na matseijnaaⁿ'na' tsaⁿs'a quia na teincoo sooxqueeⁿ, 15sa̱a̱ matseit'maaⁿ'ñena' yuscu quia na cwiwiteincoo soxqueeⁿ, ee joona' tseixmaⁿna' cwii na matseicu'na' xqueeⁿ. 16Sa̱a̱ xeⁿ m'aaⁿ ts'aⁿ na ticjaawee' ts'om ñ'oomwaa', macaⁿna' na catsei'no̱o̱ⁿ'o̱ⁿ na meiⁿ jâ meiⁿ nn'aⁿ cwii cwii tmaaⁿ' na macwji' Ty'o̱o̱ts'om cwentaaⁿ'aⁿ, tjaa'naⁿ cwicheⁿ nnom na cwil'aaya. 17Ñ'oom na matseiljeitya̱ nda̱a̱'yo' leicanda̱a̱ nntsjo̱o̱ na ya cwil'a'yo' ee mach'eena' quia cwitjomndyo' juu na cwil'a'yo' matseilcwe'na' 'o nchii na mateijndeiina' 'o. 18Ee najndyee jnda̱ mandiiya quia cwitjomndyo' na nla't'maaⁿ'ndyo' Ty'o̱o̱ts'om, titjoom' m'aⁿ'yo', ndo' m'aaⁿ' ts'o̱o̱ⁿ na ljo'. 19Ee maxjeⁿ nleitquioo'yuu na titjoom' m'aⁿ'yo' cha m'mo̱ⁿna' 'ñeeⁿ joo quii'ntaaⁿ'yo' m'aⁿna na xcwee' n'omna jo nnom Ty'o̱o̱ts'om. 20Ndo' nc'e na titjoom' m'aⁿ'yo', jo' chii juu na cwicwa'yo', tiyuu' na tseixmaⁿna' nquii Cena na seijndaa'ñe Ta Jesús. 21Ee quia cwicwa'yo' cwii cwiindyo' matseityuaa'ti na nlcwa' na jndyoñ'oom, meiⁿ tinquiaaⁿ na nntseijomñe cwiicheⁿ x'iaaⁿ'aⁿ na matseiyu', ndo' na ljo' nt'om joona ma'ndiina' na ñe'jndo' ndo' nt'om jnda̱ jndyee. 22¿Chiuu 'o? ¿Aa maxjeⁿ tjaa'naⁿ l'a'yo' yuu na nleiñ'oom' na nlcwa'yo' ndo' na nncwe'yo'? ¿Aa maxjeⁿ ticuee' n'om'yo' nc'iaa'yo' na mati cwiluiindye tmaaⁿ' cwentaa' Ty'o̱o̱ts'om? Ee na laa'ti' na cwil'a'yo' cwila'jnaⁿ'yo' joo nc'iaa'yo' na wanty'iaa m'aⁿ. ¿Aa cwila'tiuu'yo' na jeeⁿ xcwe na cwil'a'yo'? Leicanda̱a̱ nntsjo̱o̱ na ljo'. 23Ee nnom Ta Jesús to'ño̱ⁿya ñ'oom na t'mo̱o̱ⁿya nda̱a̱'yo', na mañejuu teijaaⁿ na seiquioo Judas jom luee nn'aⁿ, to'ñoom tyoo' 24ndo' jnda̱ na tquiaaⁿ na quianl'uaa' Ty'o̱o̱ts'om cantyja 'naaⁿ'na', tyjeeⁿ juuna'. Tsoom: "Cato'ñoom'yo' tyoo'waa, cwa'yo' juuna'. Seii'a cwiluiiñena'. Mañequiaandyo̱ na nnc'io̱ cha nncwañoom'na' 'o. Ñequii'cheⁿ na luaa' nntsal'a'yo' cha cat'mo̱ⁿ'yo' na cwicañjom n'om'yo' ja." 25Ndo' mati jnda̱ na tcwa'na, to'ñoom waso, tsoom: "Juu wasowaañe tseixmaⁿna' ñ'oomxco na maqua̱ⁿya ñequio nioom'a. Cwii cwii ndii' na cwiwe'yo' juuna', cjaañjoom'tyeⁿ n'om'yo' ja." 26Jo' chii ticwii cwii ndii' na cwicwa'yo' tyoo'waa ndo' na cwiwe'yo' na ñjom wasowaa, cwitsatjei'yuu'ndyo' nda̱a̱ nn'aⁿ cantyja na tue' Ta Jesús, hasta quia na nndyonnaaⁿ'aⁿ. 27Jo' chii meiⁿquia ts'aⁿ na macwaaⁿ'aⁿ tyoo'waa oo ma'om na ñjom wasowaa na tic'oom'ya ts'oom na jnda tseixmaⁿna', waa jnaaⁿ'aⁿ nacjoo' seii' ndo' nioom' Ta Jesús. 28Nc'e na ljo', matsona' na cwii cwii ts'aⁿ cwitjo̱o̱cheⁿ na nlcwaaⁿ'aⁿ tyoo'ñeeⁿ ndo' na nnc'om na ñjom waso'ñeeⁿ, c'oom'ya ts'oom na aa tjaa'naⁿ cwii nnom cantyja 'naaⁿ'aⁿ na matseicu'na' na nntseijomñê juu jo'. 29Ee ts'aⁿ na cwe' macwa'to ndo' cwe' ma'uuto meiⁿ ticwjaa'ñê cwenta na la'xmaⁿna' seii' Ta Jesús, juu na macwaaⁿ'aⁿ ndo' ma'om, matseijndaa'ñena' na waa jnaaⁿ'aⁿ cantyja 'naaⁿ'na'. 30Macwe' jnaaⁿ' na nmeiiⁿ' cwil'a'yo', jo' chii majndyendyo' 'o wii'yo' ndo' tijnda̱'yo', hasta nt'om nc'iaa'yo' jnda̱ tja̱. 31Sa̱a̱ xeⁿ ñequii'cheⁿ na cwiqua̱a̱ⁿyaaya cwenta aa cwil'aaya yuu na maty'iomyana', quia jo' tixocaⁿna' na nnts'aa Ta Jesús xjeⁿ jaa, 32ee quia mañequiaa Ta Jesús jaa, luaa' mach'eeⁿ cha ntsaala'no̱o̱ⁿ'a ndo' cha ticaⁿna' na nnt'ueeⁿ jaa cha'xjeⁿ nnt'ueeⁿ nn'aⁿ na la'xmaⁿ cantyja 'naaⁿ' tsjoomnancue. 33Jo' chii 'o nn'aⁿya na cwila'yu'yo', quia cwitjomndyo' na nlajomndyo' na nlcwa'yo' ndo' nncwe'yo' na cwicañjom n'om'yo' na tue' Ta Jesús, cwindo'yo' cwii ndo' cwii x'iaa'yo'. 34Ndo' xeⁿ m'aaⁿ cwiindyo' 'o na ñe'jndo' cwa'jñeeⁿ na waa waⁿ'aⁿ cha' ticaⁿna' na nnt'uii Ty'o̱o̱ts'om jom na matseijomñê quia cwilajomndyo' Cena. Nt'omcheⁿ ñ'oom na cwita'x'ee'yo' no̱o̱ⁿ, cua̱jndya̱a̱ na m'aⁿ'yo' quia jo' nntseijndaa'ndyo̱ joona'.
1 Corintios 11


1Juu ljeii na tqueⁿ Moisés matseijomna' juuna' cwe' cwii ncwaaⁿ' joo naya na tseixmaⁿ Cristo na quia nnto'ño̱o̱ⁿya, nchii tseixmaⁿna' cwii na nlqueⁿna' ts'aⁿ na canda̱a̱'ñe jo nnom Ty'o̱o̱ts'om. Nc'e na luaa', juu ljeii'ñeeⁿ tijoom canda̱a̱ nlqueⁿna' na canda̱a̱' la'xmaⁿ nn'aⁿ na chu ndo' chu cwilacandyoo'ndyena na m'aaⁿ Ty'o̱o̱ts'om. 2Ee cantyja 'naaⁿ' ljeii'ñeeⁿ, xeⁿ waa na nnda̱a̱ nlqueⁿna' ts'aⁿ na tjaa jnaⁿ tseixmaaⁿ, quia jo' jnda̱ 'ndye nn'aⁿ Israel na cwila'cwjeena quioo' cha nntseit'maⁿ ts'om Ty'o̱o̱ts'om joona. 3Sa̱a̱ nc'e na chu ndo' chu ñejla'cwjeena quioo' cha catseit'maⁿ ts'om Ty'o̱o̱ts'om jnaⁿ na laxmaⁿna, na luaa' ñel'ana yacheⁿ s'aana' na tjañjoom' n'omna na ndicwaⁿ laxmaⁿna jnaⁿ, 4ee tijoom jndaa nlju'ñe ts'aⁿ jnaaⁿ'aⁿ cwe' ee na cwiquioo nioom quioondyo ñequio canch'ioo. 5Macwe' jo' quia jndyo Cristo tsjoomnancue, tsoom nnom Ty'o̱o̱ts'om: Tileiquiaana' na nljoya ntyji' na cwe' quioo' cwila'cwjee nn'aⁿ, ñequio 'naⁿ na cwiñe'quiana na cwila't'maaⁿ'ndyena 'u. Jo' chii tquiaa' na ts'aⁿ ja cha nnc'io̱ cwentaa nn'aⁿ cha nntseit'maⁿ ts'om' jnaⁿ na la'xmaⁿna. 6Tineiⁿ' na cwila'cona quioo' ñequio nt'omcheⁿ na cwil'ana naya 'U cha nnda̱a̱ nntseit'maⁿ ts'om' jnaaⁿna. 7Jo' chii tsjo̱o̱: "Luaa ja Ta, waa ñ'oom na teiljeii cantyja 'naⁿya na matsona': 'U Ty'o̱o̱ts'om, jnda̱ jndyo̱o̱ na nnts'aaya yuu na l'ue' ts'om', cha'xjeⁿ ñ'oom na teiljeii cantyja 'naⁿya nacjoo' libro." 8Najndyee tso Cristo na tineiiⁿ' Ty'o̱o̱ts'om quioo' na cwila'cwjeena na cwila'cona nnom tio, ñequio nt'omcheⁿ nnom na cwil'ana naya jom meiiⁿ juu ljeii na matsa̱'ntjomna' ñequio najndei'na' matsona' na cal'ana naljo'. 9Jnda̱ jo' tsoom: "Jnda̱ jndyo̱o̱ na nnts'aa yuu na l'ue ts'om'." Ñ'oomwaa' ma'mo̱ⁿna' na matseityueeⁿ'eⁿ ñ'oom na cwila'cwjee nn'aⁿ quioo' cha nntseit'maⁿ ts'oom jnaaⁿna ndo' macwjaa'ñê ñ'oom xco na jnda̱ we na ñejom ndii' nncue' Cristo cwentaa jnaaⁿ nn'aⁿ. 10Jnda̱ tqueⁿ Ty'o̱o̱ts'om jaa na lju' n'o̱o̱ⁿya nc'e s'aa Jesucristo cantyja na l'ue ts'oom, na tquiaañe cheⁿnqueⁿ na tueeⁿ'eⁿ cwentaaya, ñejom tuii na ljo' cwentaa cha'tsondyo̱ñ'a̱a̱ⁿ. 11Ntyee cwentaa nn'aⁿ judíos na ñet'om nacje 'naaⁿ' ñ'oom najndyee na tacatyeeⁿtyeⁿ, 'io ndi 'io mañe'joo mañe'joo ts'iaaⁿ tyol'ana na tyola'cwjeena quioo' cha nntseit'maⁿ ts'om Ty'o̱o̱ts'om joona. Sa̱a̱ tijoom canda̱a̱ na nntseicanduu' Ty'o̱o̱ts'om jnaaⁿ nn'aⁿ cantyja 'naaⁿ jo'. 12Sa̱a̱ Cristo ñejom ndii' tquiaañê nnom Ty'o̱o̱ts'om na cueeⁿ'eⁿ cha nnda̱a̱ nlju'ndyo̱ cantyja 'naaⁿ' jnaaⁿya. Jnda̱ jo' tjawacatyeeⁿ ntyjaa' ts'o̱ Ty'o̱o̱ts'om ntyjaya yuu na matseit'maaⁿ'ñena' jom. 13Je' meinom'm hasta xjeⁿ na nntsa̱' Ty'o̱o̱ts'om nn'aⁿ na jndoo jom na nntseijomna' naⁿ'ñeeⁿ cha'cwijom ts'oom na ntyjo nc'eeⁿ, 14ee ñejom ndii' na tquiaañê na tueeⁿ'eⁿ, ndo' nc'e na ljo', juu na canda̱a̱' na maqueⁿna' na lju' n'om nn'aⁿ na cwicantyjaa' n'omna jom, ticantycwiina'. 15Ndo' mati nquii Espíritu Santo macwji'yuu'ñê na ljo' nda̱a̱ya, na tsoom: 16Nqueⁿ na matsa̱'ntjoom tsoom: "Luaa ñ'oom na nlqua̱a̱ⁿxco̱ ñ'eⁿ nn'aⁿ Israel jnda̱ na tjacaa jndye ntyu. Nlqua̱a̱ⁿya ñ'oom na matsa̱'ntjomna' quii' n'omna, ndo' nntseiljeiya joona' naquii' nqueⁿna." 17Jnda̱ jo' tsotyeeⁿcheⁿ: Meiⁿ xocjaañjoom'ti ts'o̱o̱ⁿya jnaaⁿna ñequio natia na cwil'ana. 18Jo' chii quia jnda̱ seit'maⁿ ts'om Ty'o̱o̱ts'om jnaaⁿ nn'aⁿ, tacaⁿtina' na cwiicheⁿ nncue'nnda'. 19Jo' chii 'o nn'aⁿya na cwila'yu'yo' ñ'eⁿ Ty'o̱o̱ts'om, cwiñ'o̱o̱ⁿt'maaⁿ'ndyo̱ n'o̱o̱ⁿya na ndyeyu macwitsaaquia̱a̱'a yuu na tseixmaⁿ na lju'ticheⁿ na m'aaⁿ. Ee nioom' Jesucristo mañequiaana' na wanaaⁿ na cal'aaya na ljo'. 20Cwitsquia̱a̱ya jo' jo' cantyja 'naaⁿ' nato xco. Juuna' mañequiaana' na ticantycwii na wando' ts'aⁿ. Cristo seijndaa'ñê natowaa' quia na tjaa'ñe ts'aⁿ lantsa tsei'ntsqueeⁿ'eⁿ. Na luaa' tjoom matseijomna' cha'cwijom quia na t'ioo' liaa tco na ñentyja yuu na tyowjaaquiee' tyee cuarto na macanda̱ na lju'ticheⁿ. 21Jesús cwiluiiñê tyee cwentaaya na tjacantyja na cwiluiit'maⁿñê na matsa̱'ntjoom nn'aⁿ na cwiluiindye cwentaa' Ty'o̱o̱ts'om. 22Jo' chii jndei'na' na cala'candyoo'ndyo̱ na m'aaⁿ Ty'o̱o̱ts'om ñequio na xcwee'ya n'o̱o̱ⁿya, ñequio na canda̱a̱'ya na cwila'yu'ya n'o̱o̱ⁿya ñ'eⁿñê, ee jnda̱ seiljoom'm jaa naquii' n'o̱o̱ⁿya cha tinc'o̱o̱ⁿya na maco'tiana' nquiuuya na nntsaantyjaa'a jom, na jnda̱ tmaaⁿ jaa na cha'waandyo̱ ñequio cwii na matseijomna' ndaatioo lju'. 23Caljoo'ndyo̱tya̱a̱ⁿya ñequio ñ'oom na cwicantyjaa' n'o̱o̱ⁿya. Til'aaya na we waa cantyja 'naaⁿ'na'. Ee ñ'oom na jnda̱ tso Ty'o̱o̱ts'om nda̱a̱ya na nnts'aaⁿ, maxjeⁿ nntseicanda̱a̱'ñê. 24Mati la'xmaaⁿya na cateijndeiiya nn'aaⁿya na cwila'yu' cha na cantyja 'naaⁿ' jo' nntseiqueeⁿna' n'omna na mati nnc'omna na wi' n'omna nc'iaana, ndo' na cal'ana yuu na ya. 25Tacal'aaya na ticala'jomndyo̱ quia cwitjomndye nn'aⁿ na cwila'yu'. M'aⁿ nn'aⁿ na cwil'a na ljo' sa̱a̱ jaa quiaaya na t'maⁿ n'om cha'tsondye nn'aⁿ na cwila'yu'. Majndeiiticheⁿ je' na cwinty'iaaya na wjaawindyoo' na nncwjee'nnda' nquii Ta Jesús. 26Ee xeⁿ cwil'aayaaya na nla'tjo̱o̱ndyo̱ nnom Ty'o̱o̱ts'om ndo' macwita'jnaaⁿ'a ñ'oom na mayuu', tjaa'naⁿ cwiicheⁿ nnom na nnc'o̱ juuna' ñequiondyo̱ cantyja 'naaⁿ' jnaⁿ na cwil'aatya̱a̱ya. 27Xeⁿ cwil'aaya na ljo', macanda̱ meiⁿndoo'na' na nncu'xeⁿ Ty'o̱o̱ts'om jaa, ee waa cwii na matseicaty'uena' ee ncuaa chom na jeeⁿ w'ii na nnt'uiina' nn'aⁿ na cwi'oo nacjoom'm. 28Tyowaa na teiyo na meiⁿquia ts'aⁿ na tiñe'catseicanda̱ ñ'oom na tqueⁿ Moisés, cwe' ñequio ñ'oom 'ndyoo meiiⁿ ñe'we ndyee ts'aⁿ na ntyjii na ljo' mach'ee tsaⁿ'ñeeⁿ, seijndaa'ñena' na cueeⁿ'eⁿ. Maxjeⁿ tjaa 'ñeeⁿ nnc'oom na wi' ts'om tsaⁿ'ñeeⁿ. 29Nc'e na luaa' waa, c'oom'ya n'om'yo' cwanti na wi'ti nntjom cwii ts'aⁿ na matseiyu' na mach'eeya jnaaⁿ'. Cha'cwijom macandyueeⁿ Jnda Ty'o̱o̱ts'om. Mach'eeⁿ na ticuee' ts'oom na juu nioom' Jesús na maqueⁿtyeⁿna' ñ'oom xco na matseijndaa'ñê, s'aaⁿ na cwe' cwantindyo niom'ñeeⁿ ndo' juuna' maqueⁿna' jom na tseixmaaⁿ cwentaa' Ty'o̱o̱ts'om. Matseijnaaⁿ' tsaⁿ'ñeeⁿ nquii Espíritu na cwiluiiñe Ty'o̱o̱ts'om na jom jeeⁿ wi' ts'oom juu. 30Ee manquiuuya na tso Ty'o̱o̱ts'om: "Ja tseixmaⁿya na nntioom nn'aⁿ no̱o̱ⁿya cantyja na cwila'tjo̱o̱ndyena. Cha'tso na nnjoom, nnco̱ nnts'aa na nntioomna." Ndo' mati waa cwiicheⁿ ñ'oom na tsoom: "Nquii Ta Ty'o̱o̱ts'om nncu'xeeⁿ nn'aaⁿ'aⁿ cantyja na jnda̱ jla'tjo̱o̱ndyena nnoom." 31Jeeⁿ cwajndii nlco'wi'na' ts'aⁿ na nncju'na' juu l'o̱ Ty'o̱o̱ts'om na wando'. 32Cjaañjoom'ya n'om'yo' ncuee na ñejndyocaana', quia na to̱'yo' na cwila'yu'yo' ñ'eⁿ Ty'o̱o̱ts'om, tyola'quiiyaya n'om'yo' na jeeⁿ wi' tyotjom'yo' na la'xmaⁿ'yo' cwentaaⁿ'aⁿ. 33Ñ'eeⁿ'ndyo 'o na tyocalui'jnaaⁿ'ndyo' l'a nn'aⁿ ndo' na tyota'wi'na 'o jo nda̱a̱ nt'omcheⁿ, ndo' nt'omndyo' 'o tyoteijndei'yo' nn'aⁿ'yo' na cwila'yu' na teinomna nawi'ñeeⁿ. 34Mati t'om'yo' na wi' n'om'yo' nn'aⁿ'yo' na cwila'yu' na too'ndyena w'aancjo, teijndei'yo' joona 'naⁿ na ñetcaⁿna'. Ndo' quia tjeii' nn'aⁿ 'naⁿ'yo' nc'e na cwila'yu'yo', tyom'aⁿ'yo' na neiⁿ'yo' meiiⁿ na tjom'yo' na ljo'. Ee cwila'no̱ⁿ'yo' na cañoom'luee waa cwii nnom na jndati tseixmaⁿna', na tixontycwiina'. 35Jo' chii nc'e na nmeiⁿ' jnda̱ teinom'yo', tica'ndyenc'uaa'ndyo' na cwicantyjaa' n'om'yo' Ty'o̱o̱ts'om, ee juuna' matseijndaa'ñena' na nnto'ñoom'yo' cwii na jeeⁿ jnda tseixmaⁿ. 36Macaⁿna' na cala'quii n'om'yo' nawi' na cwiwinom'yo'. Ee na nl'a'yo' na ljo', nla'jomndyo' ñequio na l'ue ts'om Ty'o̱o̱ts'om ndo' na nnda̱a̱ nñequiaaⁿ na nnto'ñoom'yo' cha'tso na jnda̱ tsoom na nnts'aaⁿ. 37Ee waa ñ'oom'm na teiljeii cantyja 'naaⁿ' Cristo na matsona': Nqueⁿ na waa ñ'oom na nncwjeeⁿ'eⁿ, mawaa mawaa xjeⁿ na nncwjee'cañoom. Tayo mancwjeeⁿ'eⁿ. 38Ts'aⁿ na maqua̱ⁿ na tjaa jnaⁿ tseixmaⁿ, nnc'oom cantyja 'naⁿya nc'e na matseiyu'ya ts'oom ñ'eⁿndyo̱; sa̱a̱ xeⁿ lcwe'ntyaaⁿ'aⁿ cantyja 'naⁿya, xoc'o̱o̱ⁿya na neiⁿya jom. 39Sa̱a̱ jaa ticala'xmaaⁿya cha'na nn'aⁿ na cwitjeii'lcwee'ndye na cantyja 'naaⁿ' jo' cwitsuundye. Jaa la'xmaaⁿya nn'aⁿ na cwila'yu'ya n'o̱o̱ⁿya ñ'eⁿ Ty'o̱o̱ts'om, ndo' na ljo' maqueeⁿ jaa na cwicalui'n'maaⁿndyo̱.
Hebreos 10


1Xuee jnda̱ 'om tjacue Ananías tsjoom Cesarea. Jom tyee na cwiluiitquieñe. Mati nt'omcheⁿ nn'aⁿ na cwiluiitquiendye quii'ntaaⁿ nn'aⁿ judíos tsjoom Jerusalén ty'ena ñ'eⁿñê. Jnda̱ na tquiena Cesarea ty'entyjaa'na gobiernom na nñe'quiana jnaaⁿ' Pablo. Mati Tértulo, ts'aⁿ na 'naaⁿ'ti na nntseitjoom' ñ'oom, tjañ'eeⁿ ñ'eⁿndyena. 2Quia jo' tqueeⁿ'ñe gobiernom Pablo. Jnda̱ chii to̱' Tértulo tyoñequiaaⁿ jnaaⁿ' Pablo. Tsoom nnom gobiernom: —Cwe' cantyja na jndo̱' ts'om' 'u ta Félix cwic'a̱a̱ⁿyâ na tjaa'naⁿ ntia' quii'ntaaⁿyâ. Ndo' t'maⁿ waa na matsei'jndaa'ndyu'ti' naquii' njoommeiiⁿ. 3Jo' chii jâ cwila't'maaⁿ'ndyô̱ 'u. Ndo' ñequii'cheⁿ cwil'uuyâ na quianl'ua' cha'tso naya na mache'. 4Sa̱a̱ ticaⁿna' na jeeⁿ jndye ñ'oom nla'cachjuuyâ 'u. Macaⁿ'a cwii naya'ñeeⁿ njom' na catseit'maⁿ ts'om' na nndi' ljo' nl'uuyâ meiiⁿ na tiyo. 5Jâ jnda̱ jliuuyâ Pablom'aaⁿ' jeeⁿcheⁿ ndya' tia ljo' mach'eeⁿ. Tia' macwjaa'ñê jâ nn'aⁿ judíos cha'waa tsjoomnancue. Ndo' majuutyeeⁿ cwiluiiñê xqueⁿ ñ'oom quii'ntaaⁿ ntmaaⁿ' nn'aⁿ na cwila'yu' ñ'eⁿ ts'aⁿ na jnaⁿ tsjoom Nazaret. 6Ñe'cjaachom nn'aⁿ na nchii judíos naquii' wats'om t'maⁿ 'naaⁿyâ. Ndo' na luaa' nnts'aaⁿ nntseits'iaaⁿñê juuna'. Jo' chii jâ t'ua̱a̱yâ jom na ñe'catu'xa̱a̱ⁿyâ jom ñequio ljeii na tqueⁿ Moisés na cwileiñ'o̱o̱ⁿyâ. 7Sa̱a̱ tjacatii'ñe nquii Claudio Lisias, tsaⁿ na cwiluiitquieñe nda̱a̱ sondaro. Ndo' ñequio na jndei'na' tjacwjii'ñê Pablom'aaⁿ' lua̱a̱yâ. 8Tsoom na jâ nn'aⁿ na cwiqua̱a̱ⁿyâ ñ'oom nacjoo' tsaⁿm'aaⁿ' quio̱o̱yâ na m'aaⁿ'. Quia jo' 'u nnda̱a̱ nncwax'e' nnom tsaⁿm'aaⁿ' ndo' nljei' na mayuu' cha'tso ñ'oom na cwiqua̱a̱ⁿyâ nacjoom'm. 9Ndo' mati nn'aⁿ judíos na ñ'eeⁿna ñ'eⁿ Tértulo jla'jomndyena. Jluena na mayuu' na luaa' waa. 10Quia jo' gobiernom s'o̱o̱ l'o̱o̱ⁿ na catseineiⁿ Pablo. Jo' chii t'o̱ Pablo matsoom: —Ntyjiiyaya 'u ta na jndye ndyu macu'xeⁿ' ndyuaa njoomyâ. Jo' chii t'maⁿya ts'o̱o̱ⁿya na nnc'o̱ya 'ndyo'. 11Ja cwe' jnda̱'ti canchoo'we xuee na tjo̱waa Jerusalén na tjo̱catseit'maaⁿ'ndyo̱ Ty'o̱o̱ts'om, ndo' 'u ta nnda̱a̱ nljei' na mayuu' na ljo'. 12Ja meiⁿcwii tîcatseintja'ndyo̱ ñ'eⁿ nn'aⁿ meiⁿ ticwjaa'ndyo̱ tia' nn'aⁿ naquii' wats'om t'maⁿ meiⁿ naquii' lan'om nch'u oo meiⁿquia joo naquii' tsjoom. 13Jo' chii naⁿm'aⁿ' xocalui'yuu' ñ'oom na cwiluena nacjoya. 14Sa̱a̱ xonquiu'nn'aⁿya 'u ta. Ja maxjeⁿ matseit'maaⁿ'ndyo̱ Ty'o̱o̱ts'om na tyola't'maaⁿ'ndye weloya na ñet'om teiyo. M'aaⁿya na matseijomndyo̱ majuu nato xco na cwilue naⁿm'aⁿ' na tachii jo'ndyo. Sa̱a̱ tiyuu' na tachii jo'ndyo ee matseiyu'a cha'tso ljeii na tqueⁿ Moisés ñequio cha'tso ñ'oom na tyola'ljeii profetas. 15Ja ljo'waayu ntyjaa'ya ts'o̱o̱ⁿya cantyja 'naaⁿ' Ty'o̱o̱ts'om cha'xjeⁿ na ntyjaa'ya n'om naⁿm'aⁿ'. Ntyjaa'ya ts'o̱o̱ⁿya na cha'tso nn'aⁿ na jnda̱ tja̱ nnta'ndo'nnda' meiiⁿ laxmaⁿna nn'aⁿ na jnda̱ jlui'ya oo meiiⁿ nn'aⁿ na waa jnaaⁿ. 16Jo' chii maqueⁿndyo̱ na ñequii'cheⁿ nnc'o̱o̱ⁿya na tico'tiana' ntyjiiya jo nnom Ty'o̱o̱ts'om ndo' ticatseitjo̱o̱ndyo̱ meiⁿ nnom jom meiⁿ jo nda̱a̱ nn'aⁿ. 17'Je' jnda̱ s'aa xuee na tacoca ndyuaa tsjomya Jerusalén. Jo' chii tjo̱lcwa̱'a na nñe'quiaya cwentaa' Ty'o̱o̱ts'om ndo' mati na nnts'aaya naya nn'aⁿ ndyuaaya. 18Majo' mats'aaya naquii' wats'om t'maⁿ. Jnda̱ tqueⁿlju'ndyo̱ cha'xjeⁿ costumbre na cwil'aayâ nnom Ty'o̱o̱ts'om. Nchii na jeeⁿ jndye nn'aⁿ m'aⁿ ñ'eⁿndyo̱ ndo' meiⁿ nchii c'uaa ndyueena na cwila'ntja'ndyena. Sa̱a̱ jnda̱ na tqueⁿlju'ndyo̱ cwanti nn'aⁿ judíos na jnaⁿ ndyuaa Asia jliuna ja jo' jo'. 19Maty'iomna' na nquiee naⁿ'ñeeⁿ quiocaluena njom' xeⁿ na mayuu' waa ñ'oom na cwituee'na nacjoya. 20Oo xeⁿ tinquio naⁿ'ñeeⁿ quia jo' calue naⁿm'aⁿ' ljo' waa na tis'a jliuna na s'aaya quia na tyom'aaⁿya jo nda̱a̱ naⁿman'iaaⁿ cwentaa jâ nn'aⁿ judíos. 21Macanda̱ cwii waa na c'uaa seina̱ⁿya quii'ntaaⁿ naⁿ'ñeeⁿ. Tsjo̱o̱ya nda̱a̱na: "Meintyja̱a̱'a jo nda̱a̱'yo' xuee je' na cwitu'xeⁿ'yo' ja cwe' nc'e na matseiyu'a na nta'ndo'nnda' nn'aⁿ xeⁿ jnda̱ tja̱." 22Ndo' Félix mantyjiitcuuñê chiuu waa ñ'oom cantyja 'naaⁿ nn'aⁿ na cwila'jomndyena cantyja 'naaⁿ' Cristo. Jo' chii tîcatsein'oom'ñê nn'aⁿ na tquionquia jnaaⁿ' Pablo. Matsoom: —Quia na nncwjee' nquii Lisias, tsaⁿ na cwiluiitquieñe nda̱a̱ sondaro, nncwax'a̱tya̱ 'ñom cha nljeijndaa'ndyo̱ ñ'oom na cwindu'yo'. 23Ndo' jo' sa̱'ntjom Félix capeitaⁿ na cal'ana cwenta Pablo na cwe' nnc'oomjnaⁿyaaⁿ ndo' nchii na nla'cu'na na nnquiocajndoo' nc'iaaⁿ'aⁿ jom. 24Tyoowijndyecheⁿ xuee matyjee'nnda' Félix ndi ñ'eⁿ scoom'm Drusila, ts'aⁿ judía. Tqueeⁿ'ñê Pablo na nndyena nntseineiiⁿ cantyja na nntseiyu' ts'aⁿ ñequio Jesucristo. 25Quia jo' Pablo tyotseineiiⁿ na cats'aa ts'aⁿ cantyja na maty'iomyana' ndo' na tiñequiaañe ts'aⁿ na nnts'aaⁿ yuu na tis'a. Mati tyotseineiiⁿ na maxjeⁿ nncuee' xuee na nncu'xeⁿ Ty'o̱o̱ts'om nn'aⁿ. Quia na jndii Félix ñ'oommeiⁿ', ty'ueeⁿ. Mana tsoom nnom Pablo: —Cja'nnda' je'. Nnty'iaa cwaaⁿ na nncju'naaⁿñena' ja, nlqueeⁿ'ndyo̱nnda'a 'u. 26Mati macantyjaa' ts'om Félix na nntso Pablo nnoom aa xoquiñoom s'om cha nntseicandyaañê tsaⁿ'ñeeⁿ. Jo' chii jndye ndii' tyoqueeⁿ'ñê Pablo na tyola'neiⁿna. 27Jnda̱ teinom we chu na m'aaⁿ Pablo jo' jo' teijndyooñe gobiernom Félix, to'ñom Porcio Festo. Ndo' cwe' na jeeⁿ l'ue ts'om Félix na cala'tiuu nn'aⁿ judíos na jom ya ts'aⁿñê, 'ñeeⁿ Pablo na ndicwaⁿ m'aaⁿ tsaⁿ'ñeeⁿ na pra̱so.
Hechos 24


1Jo' chii catjei'yo' cwenta cantyja 'naaⁿyâ na cwiluiindyô̱ nn'aⁿ na cwindye'ntjom nnom Cristo, ndo' na cwit'mo̱o̱ⁿyâ nda̱a̱ nn'aⁿ ñ'oom' Ty'o̱o̱ts'om na wanty'iuu' tyom'aⁿna'. 2Juu ts'aⁿ na waa cwii ts'iaaⁿ na matseixmaⁿ, macaⁿna' na cwitquioo' cantyja 'naaⁿ'aⁿ na cwiluiiñê ts'aⁿ na matseicanda̱. 3Sa̱a̱ cantyja 'naⁿya, ticwjaa'ndyo̱ cwenta chiuu waa na 'o cwitjei'yo' cwenta cantyja 'naaⁿ' ts'iaaⁿ na matseixmaⁿya oo chiuu nquiu nt'omcheⁿ. Meiⁿ ticu'xa̱ⁿ cheⁿnnco̱ cantyja 'naⁿya. 4Juu na m'aaⁿ' ts'o̱o̱ⁿ tica'mo̱ⁿna' aa waa na matseitjo̱o̱ndyo̱, sa̱a̱ meiiⁿ na ljo' tica'mo̱ⁿna' na tjaa jnaⁿya. Nquii Ty'o̱o̱ts'om nncu'xeeⁿ ja. 5Nc'e na luaa', cwitjo̱o̱cheⁿ na nncwjee'nnda' Ta Jesús, tintjei'yo' cwenta cantyja 'naaⁿ nn'aⁿ na cwindye'ntjom nda̱a̱'yo'. Ee xjeⁿ'ñeeⁿ nnts'aaⁿ na nleitquioo'ya 'naⁿ na cwe' wanty'iuu' cwil'a nn'aⁿ ñequio joo 'naⁿ na cwila'jndaa'ndyena naquii' n'omna. Quia jo' nñequiaa Ty'o̱o̱ts'om nnom cwii cwii ts'aⁿ cha'xjeⁿ na matsona'. 6'O nn'aⁿya na cwila'yu'yo', matseina̱ⁿya ñ'oommeiⁿ' nda̱a̱'yo' cantyja 'naⁿya ñ'eⁿ Apolos cha nnteijndeiina' 'o, ndo' cha cantyja 'naaⁿyâ nntsaala'no̱ⁿ'yo' na tincwinom'yo' ñ'oom na teiljeii, ndo' cha meiⁿcwii ts'aⁿ tincwji's'aaⁿ cwii ts'aⁿ na mañequiaa ñ'oom' Ty'o̱o̱ts'om cha nnts'aana' na ticwentyjo̱ 'naaⁿ' cwiicheⁿ. 7Ee ¿chiuu waa cantyja 'naⁿ' na mach'eena' ntyji' na jndandyu'ti' nchiiti cwiicheⁿ? Ndo' ¿cwaaⁿ cwii nnom na matsei'xmaⁿ' na nchii nquii Ty'o̱o̱ts'om mañequiaaⁿ na matsei'xmaⁿ' jo'? Ndo' xeⁿ cwe' jnda' naya'ñeeⁿ, ¿chiuu na matseis'andyu' na cha'cwijom tiyuu' na jnda' juuna'? 8Mach'eena' na nquiu'yo' na la'xmaⁿ'yo' nn'aⁿ na tyandye. Cha'cwijom tjaa meiⁿcwii na macaⁿtina' 'o. Cha'cwijom na cwiluiindyo' nn'aⁿ na cwitsa̱'ntjom, meiiⁿ na ticañ'a̱a̱ⁿyâ̱. Toom cwe' na mayuu' cwiluiindyo' nn'aⁿ na cwitsa̱'ntjom cha mati jâ nla'jomndyô̱ jo' ñ'eⁿndyo'. 9Mach'eena' ntyjii na maqueⁿ Ty'o̱o̱ts'om jâ apóstoles na wanty'iaa'ndyo̱tya̱a̱yâ na cha'tsondye nn'aⁿ. Matseijomna' cantyja 'naaⁿyâ cha'cwijom nn'aⁿ na jnda̱ teijndaa' na nncwje na jndoo'cheⁿ nn'aⁿ ndo' nnty'iaa ángeles. 10Cwitjeii' nn'aⁿ cwenta na jâ na cwiñequiaayâ ñ'oom cantyja 'naaⁿ' Cristo la'xmaaⁿyâ nn'aⁿ na ntjeiⁿndye sa̱a̱ 'o cwitjei' cheⁿncjo'yo' cwenta na la'xmaⁿ'yo' na jeeⁿ jndo̱' n'om'yo' cantyja 'naaⁿ'aⁿ. Cwitjei'yo' cwenta na tileicjaanjoom' cwil'aayâ sa̱a̱ 'o jeeⁿ cwijaanjoom' cwil'a'yo'. Cwila't'maaⁿ'ndye nn'aⁿ 'o sa̱a̱ jâ ticuee' n'omna. 11Hasta xjeⁿ je', waa xjeⁿ na matseitjo̱o̱na' na nntquia̱a̱yâ ndo' na nncwa̱a̱yâ ñequio liaa na nlcwa̱a̱'â. Jndye ndii' cwicacho̱o̱'â, ndo' meiⁿ tjaa'naⁿ w'aaya. 12Cwiwijndyaayâ na cwil'aayâ ts'iaaⁿ. Quia cwitioo nn'aⁿ ñ'oomwi' cjooyâ, cwitaaⁿyâ na catio'naaⁿñe Ty'o̱o̱ts'om joona. Quia cwileintyjo̱na jâ, cwila'quii n'o̱o̱ⁿyâ. 13Quia cwila'neiⁿ nn'aⁿ ñ'om ta̱a̱' ts'om nacjooyâ, cwila'joom'na jâ cha'cwijom to' na niom nnom tsjoomnancue sa̱a̱ cwit'o̱o̱yâ ñequio ñ'oom ya. Hasta xjeⁿ je' cwil'a nn'aⁿ na cwila'xmaaⁿyâ cwii na jeeⁿ ts'iaaⁿ. 14Nchii cwe' matseiljeiya ñ'oommeiⁿ' cha catseijnaaⁿ'na 'o sa̱a̱ cha na nntseijndo̱'na' n'om'yo' nc'e na cwiluiindyo' ntseindaaya na jeeⁿ wi' ts'o̱o̱ⁿya 'o. 15Ee meiiⁿ na aa m'aⁿ qui meiⁿ nn'aⁿ na cwit'mo̱o̱ⁿna cantyja 'naaⁿ' Cristo nda̱a̱'yo', sa̱a̱ tijndye lotye'yo' m'aⁿ. Cantyja 'naaⁿ' na cwila'yu'ya n'om'yo' ñ'eⁿ Ty'o̱o̱ts'om, ja cwiluiindyo̱ tsotye'yo' nc'e ñ'oom naya na macwji'n'maaⁿñê nn'aⁿ. 16Jo' chii matseijndo̱'a n'om'yo', cal'a'yo' cha'xjeⁿ na quits'aaya. 17Jo' chii majño̱o̱ⁿya Timoteo na m'aⁿ'yo', cwiluiiñê jndaaya na jeeⁿ matseicaña̱a̱ⁿ ndo' na jnda ntyjiiya jom, jom nnts'aaⁿ na nncjaañjoom' n'om'yo' chiuu waa na jo̱m'aaⁿ na matseixmaⁿya cwentaa' Cristo Jesús cha'xjeⁿ na ma'mo̱o̱ⁿ nda̱a̱ nn'aⁿ cwii cwii tmaaⁿ' nn'aⁿ na macwjeeⁿ'eⁿ cwentaaⁿ'aⁿ. 18Ñ'eeⁿndyo' 'o na cwilas'andyo' cheⁿncjo'yo' na cwindu'yo' na tixocjo̱nty'iannda'a 'o. 19Sa̱a̱ tyuaa' nncjo̱cando̱o̱'a 'o xeⁿ l'ue ts'om Ta Jesús, ndo' quia ljo'cheⁿ nljeiya chiuu n'om naⁿ'ñeeⁿ na luaa' cwil'ana, nljeiya chiuu tseixmaⁿ ñ'oom na cwila's'andyena. 20Ee juu na ma'mo̱ⁿna' na matseixmaⁿ ts'aⁿ na matsa̱'ntjom Ty'o̱o̱ts'om jom, xocwitquioo' jo' cwe' nc'e ñ'oom na matseineiⁿ ts'aⁿ, nleitquioo' jo' cantyja 'naaⁿ' na aa matseixmaaⁿ najndeii na cwiluiiñe Ty'o̱o̱ts'om. 21¿Chiuu nl'ue n'om'yo' na cats'aa? ¿Aa nncjo̱cando̱o̱'a 'o na nntseitia'a 'o, oo aa nnc'o̱o̱ⁿya na wi' ts'o̱o̱ⁿya 'o, ñequio na jeeⁿ jnda ntyjiiya 'o?
1 Corintios 4